Banyak penempatan di Jakarta diisytihar zon merah Covid-19

Agensi Kesihatan Jakarta mengumumkan bahawa lebih banyak unit kejiranan (RT) dikategorikan sebagai zon merah Covid-19. Sehingga 7 Ogos 2022, zon merah bandar meningkat kepada 28 RT.

Angka itu menunjukkan peningkatan ketara dalam kes positif berbanding pertengahan Julai yang hanya melibatkan tujuh RT.

Berdasarkan laman web bandar corona.jakarta.go.id, kebanyakan zon merah berada di Jakarta Utara dan Jakarta Barat, masing-masing mencecah 10 RT. Sementara itu, Jakarta Selatan melaporkan empat zon merah, dan Jakarta Pusat serta Jakarta Timur (dua zon merah).

Bagaimanapun, bilangan zon merah dianggap kecil walaupun penularan virus SAR-CoV-2 semakin meningkat kerana kota raya itu mempunyai 30,417 RT.

Sehingga semalam, pihak berkuasa Jakarta merekodkan 2,300 kes positif baharu. Jumlah kes aktif, kedua-dua kategori pesakit yang dirawat dan diasingkan di 140 hospital rujukan di seluruh bandar, menurun kepada 424 kes.

Agensi Kesihatan Jakarta menyatakan bahawa kadar positif Covid-19 mencapai 15.3 peratus sepanjang minggu lalu. Angka itu, bagaimanapun, disebabkan oleh bilangan tinggi individu yang diuji menggunakan PCR yang mencecah 107,200, lebih daripada standard Pertubuhan Kesihatan Sedunia untuk Jakarta iaitu 10,642 orang.

Sementara itu, Kementerian Kesihatan Indonesia tidak merancang menjadikan vaksin Pfizer sebagai dos penggalak kepada individu berusia 16 hingga 17 tahun.

“Kami tidak memikirkan polisi kerana (permohonan) EUA (kebenaran penggunaan kecemasan) sukar dijalankan.

“Bagi mereka yang berumur 18 tahun, ia telah pun dilaksanakan,” Ketua Pengarah Pencegahan dan Kawalan Penyakit kementerian itu, Maxi Rein Rondonuwu.

Kenyataan itu dibuat sebagai maklum balas kepada dasar Badan Kawalan Dadah dan Makanan (BPOM) Kebangsaan yang membenarkan pemberian vaksin Pfizer sebagai dos penggalak untuk remaja berumur 16 hingga 18 tahun setakat 2 Ogos 2022.

BPOM menyatakan bahawa dos penggalak Pfizer boleh diberikan sekurang-kurangnya enam bulan selepas vaksinasi dos kedua kepada remaja yang diberikan vaksin Pfizer untuk vaksinasi dos pertama dan kedua.

Rondonuwu menarik perhatian kepada fakta bahawa keperluan penggalak untuk vaksin Pfizer juga menimbulkan halangan kerana bilangan warganegara berumur 16 hingga 17 yang telah menerima vaksin Pfizer untuk vaksinasi pertama dan kedua, adalah agak kecil. – Agensi


Disaman syarikat barang kemas Lubnan, Rosmah perlu jawab dalam 3 minggu

Datin Seri Rosmah Mansor hari ini diperintah mengemukakan jawapan dalam tempoh tiga minggu bagi tuntutan saman yang dikemukakan syarikat pemborong barangan kemas dari Lubnan, Global Royalty Trading SA (Global Royalty), lapor BH.

Global Royalty dalam saman difailkan itu menuntut AS$14.57 juta atas dakwaan Rosmah, 72 melanggar kontrak berhubung kehilangan 43 barang kemas kepunyaan syarikat tersebut yang diserahkan kepadanya, lima tahun lalu.

Peguam Global Royalty, David Gurupatham berkata Timbalan Pendaftar Mahkamah Tinggi Kuala Lumpur, Rini Triany Muhamad Ali mengarahkan isteri bekas perdana menteri itu memfailkan pernyataan pembelaan pada atau sebelum 2 Jun ini dan 7 Jun ini bagi pengurusan kes.

Global Royalty memfailkan saman itu pada 29 Mac lalu dengan mendakwa Rosmah berbohong mengatakan barangan kemas termasuk kalung berlian, anting-anting, cincin, gelang dan tiara  yang diserahkan ejen syarikat kepadanya itu dirampas pihak berkuasa Malaysia ini

Rampasan itu untuk kesalahan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLA) 2001.

Menurut syarikat itu, hanya satu daripada 44 barang kemas berkenaan berada dalam simpanan dan kawalan polis manakala bakinya tidak disimpan pihak berkuasa.

Menurut syarikat itu, Rosmah gagal dan cuai memulangkan barangan kemas terbabit yang diserahkan kepadanya pada 10 Februari 2018.

“Berdasarkan surat aku janji ditandatangani bertarikh 22 Mei 2018, beliau mengakui ia berada dalam simpanannya dan kemudian disita Kerajaan Malaysia.

“Bagaimanapun dalam usaha syarikat untuk mendapatkan semula barangan itu, hanya satu daripada 44 barang kemas dikenal pasti dan diambil semula oleh wakil yang dilantik plaintif, iaitu gelang berlian bertatahkan permata zamrud.

“Oleh itu menjadi kewajipan defendan untuk menyimpan dan menjaga kesemua barang kemas itu dengan baik serta bertanggungjawab terhadap keselamatannya,” katanya.

Global Royalty mendakwa Rosmah memperdayakannya dengan mengalihkan beban kepada Kerajaan Malaysia sedangkan barang kemas itu sebenarnya sudah hilang, sekali gus beliau perlu bertanggungjawab untuk menanggung kerugiannya.

Syarikat itu memfailkan saman kali pertama terhadap Rosmah pada 26 Jun 2018 dan menuntutnya memulangkan kembali atau membayar harga untuk semua barangan kemas berkenaan berjumlah AS$14.79 juta.

Bagaimanapun, Global Royalty menarik balik tuntutan itu pada 2019 kerana perlu mengesahkan sekiranya 44 barangan kemas itu berada di Bank Negara Malaysia (BNM) atau sebaliknya.


GST baharu perlu dilaksanakan secara bersasar, kata bekas KP Kastam

Pengenalan semula cukai barangan dan perkhidmatan (GST) bagi menggantikan cukai jualan dan perkhidmatan (SST) perlu dilaksanakan secara bersasar agar tidak membebankan rakyat yang sekarang ini berdepan peningkatan inflasi.

Menurut bekas Ketua Pengarah Jabatan Kastam Diraja Malaysia Datuk Seri Subromaniam Tholasy, cukai GST yang dikenakan pada kadar enam peratus sebelum ini perlu dilanjutkan kepada cukai barang sebanyak lima peratus dan cukai perkhidmatan sebanyak tujuh peratus.

“Kerajaan perlu melihat kembali barangan sifar cukai di mana kali ini ia hanya terhad kepada barangan asas sahaja,” katanya pada program Malaysia Petang Ini di Bernama TV hari ini.

Menurutnya jika kadar cukai ditetapkan terlalu rendah sehingga empat peratus, ia hanya menyumbang kepada pendapatan neutral, manakala kadar yang lebih tinggi boleh meningkatkan pendapatan dan kewangan negara, serta meningkatkan pasaran saham.

“Ia secara langsung akan memberi kesan kepada kekuatan ringgit berbanding dolar Amerika Syarikat (AS),” jelasnya.

Beliau juga berkata pelaksanaan semula GST perlu mengambil kira masa yang sesuai, kekuatan ringgit serta dasar awam yang disediakan kementerian tertentu selain memastikan inflasi dapat dikawal.

“Tidak dinafikan pelaksanaan GST sebelum ini pada 2015 mempunyai beberapa kelemahan seperti pengurangan subsidi, rasionalisasi kadar tarif elektrik dan kejatuhan nilai ringgit yang menyebabkan indeks harga pengguna meningkat.

“Indeks harga pengguna semasa semakin meningkat tetapi ia tidak bermakna lebih banyak hasil kepada kerajaan kerana kesan SST hanya mencapai tahap import dan pengilangan bagi barangan berbanding GST yang memberi kesan sehingga ke peringkat runcit,” katanya.

Selain itu, Subromaniam turut menyarankan kerajaan tidak menetapkan nilai ambang terlalu rendah seperti sebelum ini iaitu RM500,000 supaya perniagaan kecil tidak termasuk dalam pelaksanaan GST.

“Mungkin kita boleh lihat nilai ambang yang lebih sesuai dengan kadar antara RM1 juta dan RM2 juta supaya tidak membebankan perniagaan seperti kedai runcit biasa,” katanya.

Beliau berkata GST adalah sistem percukaian yang sangat cekap, telus dan adil serta mesra perniagaan yang boleh meningkatkan ekonomi negara dan memberikan daya saing yang lebih kukuh kepada eksport negara.

“Oleh itu, GST pasti akan menstabilkan harga barang dalam jangka masa panjang,” tambahnya.


Allah laknat pengundi pilih pemimpin, pengamal rasuah

Presiden PAS Tan Sri Abdul Hadi Awang mengingatkan rakyat yang melantik dan mengundi pemimpin rasuah atau memilih individu yang mengamalkan rasuah, akan dilaknat Allah

Menurutnya bencana yang diikuti dengan penyakit rasuah menjadi suatu wabak, bermula daripada golongan atasan sehinggalah kelompok paling bawah, sebelum datang penyakit kemungkaran yang lebih parah.

“Datangnya bertalu-talu, apabila pagarnya memakan padi serta apabila rakyat dibeli dan pemimpin juga dapat dibeli,” katanya dalam kenyataan hari ini, tatkala Pilihan Raya Negeri (PRN) Johor akan berlangsung bermula dengan hari penamaan calon pada 26 Februari 2022 ini.

Ahli Parlimen Marang itu berkata wabak itu akan disusuli dengan penyakit masyarakat yang datang secara bertalu-talu dan bertali arus, sehingga memusnahkan semuanya, khususnya apabila ia turut merosakkan pembangunan termasuk alam sekitar.

Abdul Hadi yang juga Timbalan Pengerusi Perikatan Nasional (PN) berkata, adalah mustahil negara yang masih mengamalkan politik wang dapat menghapuskan rasuah, kerana wabaknya menjadi payung negara.

Pencegahannya kata beliau, sekadar laksana menampar nyamuk di kawasan yang dibiarkan longkangnya terdedah sehingga membiakkan nyamuk berkali ganda banyaknya.

Beliau memberi amaran bahawa rakyat yang memilih pemimpin kerana politik wang yang berkonsepkan kebendaan pasti akan menempah kemusnahannya.

“Hal ini berlaku setelah urusan mereka dijual beli dengan rasuah dan penipuan, semata-mata untuk mengejar kemewahan yang melampau kerana sudah tidak bermoral lagi.

“Bahkan, mereka juga sekadar bergembira pada masa kehidupan dunia yang pendek, tetapi berdukacita dalam tempoh masa yang panjang. Begitu juga, mendapat kecelakaan buat selama-lamanya sekiranya tidak bertaubat dengan kembali kepada petunjuk Allah SWT.

“Maka, Allah SWT melaknat pelaku, penerima, pemberi dan semua yang terlibat dengan rasuah, termasuklah rakyat yang melantik atau mengundi pemimpin dengan rasuah dan memilih yang mengamalkan rasuah,” katanya.

Sebaliknya Abdul Hadi berkata, Islam menunjukkan pendekatan politiknya dengan meletakkan rukun kehidupan manusia itu mengikut tertib maqasid al-syari‘ah ialah memelihara agama, akal, keturunan, maruah dan harta.

Pada masa yang sama, katanya Islam meletakkan syarat integriti syakhsiah berprinsipkan akidah agama, akhlak dan ilmu bermanfaat menjadi konsep tanpa mendahului harta.

“Hal ini demikian kerana, harta tanpa syakhsiah yang berintegriti tidak akan mampu menguruskan harta dan masyarakatnya. Akan tetapi, harta boleh dihasilkan dengan kemampuan ilmu dan syakhsiah yang berintegriti.

“Harta kekayaan sahaja tanpa integriti boleh merosakkan dan menghabiskan harta dengan sia-sia. Ilmu tanpa integriti menjadikan seseorang itu penipu, semuanya akan merosakkan diri, masyarakat dan negara,” katanya.

Sebelum ini, Suruhanjaya Pilihan Raya (SPR) menetapkan 12 Mac 2022 sebagai hari pembuangan undi bagi PRN Johor, manakala hari penamaan calon adalah pada 26 Februari 2022 dan hari mengundi awal pada 8 Mac 2022.

Daftar Pemilih Pilihan Raya (DPPR) yang akan digunakan untuk PRN itu adalah Daftar Pemilih Induk 2021 yang dikemas kini sehingga 21 Januari 2022.

Daftar Pemilih tersebut mengandungi 2,597,742 orang pengundi yang terdiri daripada 2,574,835 orang pengundi biasa, 10,955 orang anggota tentera dan pasangan, 11,576 orang anggota polis dan pasangan Polis Pasukan Gerakan Am (PGA) serta 376 orang Pengundi Tidak Hadir (PTH) Luar Negara.

Artikel lengkap di ruang rencana.


Kluster baharu di Kelantan berpunca daripada rentas negeri

Kemunculan beberapa kluster baharu di Kelantan yang mendadak berpunca daripada aktiviti merentas negeri semasa sambutan Aidiladha lalu, kata Timbalan Menteri Besarnya, Datuk Mohd Amar Nik Abdullah.

Mohd Amar berkata masih terdapat rakyat di Kelantan yang berdegil dan memandang ringan larangan yang diberikan sehingga mengakibatkan peningkatan kes baharu Covid-19 di negeri tersebut.

“Saya terkejut juga dengan peningkatan mendadak dan rasa dukacita tetapi kita terpaksa hadapi sebab itu kita minta kerjasama semua pihak patuh SOP (terutama berkaitan rentas negeri) sebelum ini.

“(Kluster) di Machang berniaga durian, di Jeli berniaga durian juga… rentas negeri bawa balik durian. Kluster di Jeli membabitkan remaja umur 15 tahun. Dia rentas negeri pergi ambil durian,” katanya lapor portal Awani hari ini.

Menurutnya lagi, pada awalnya remaja tersebut tidak menunjukkan sebarang simptom bagaimanapun selepas itu mula menunjukkan gejala dan sehingga akhirnya menyebabkan menjangkiti ramai orang yang tinggal di sekitarnya.

“Walaupun mereka tidak bergejala selepas merentas negeri, virus yang ada pada tubuh mereka telah mencetus kluster di kawasan mereka,” katanya lagi.

Katanya, kerajaan negeri sebelum ini sudah mengingatkan perantau supaya tidak pulang ke Kelantan sekiranya tiada urusan kematian atau kecemasan.

Mengenai aktiviti penjualan durian di bahu jalan, Mohd Amar berkata aktiviti berkenaan sebenarnya melanggar SOP yang ditetapkan oleh pihak berkuasa tempatan (PBT) dan Majlis Keselamatan Negara (MKN).

“Bagaimanapun kerajaan negeri tidak mengenakan tindakan kerana menimbang (mengambil kira) kesusahan rakyat dan peniaga yang terkesan,” katanya.


100 individu dewasa Labuan lengkap terima vaksin Covid-19

Labuan hari ini menjadi wilayah pertama yang mencatatkan 100 peratus populasi dewasanya lengkap menerima dua dos vaksin Covid-19, kata Pengerusi Jawatankuasa Pengurusan Bencana Labuan Rithuan Ismail.

Menurutnya, populasi dewasa dalam kalangan imigran di pulau ini juga telah divaksin sekali gus merekodkan 100.5 peratus dewasa yang sudah diimunisasi.

Beliau yang juga Pengerusi Pasukan Petugas Khas Imunisasi Covid-19 (CITF) Labuan berkata sebelum ini pasukan itu telah menyenaraikan 68,500 dewasa yang layak untuk program imunisasi di Labuan.

“Bilangan dewasa yang layak diberi vaksin telah melebihi sasaran berikutan dasar CITF Labuan yang memberi suntikan vaksin kepada semua tanpa mengira kewarganegaraan.

“Kami juga menawarkan vaksin kepada pekerja (dari luar Labuan) dalam sektor perkapalan serta minyak dan gas Labuan,” katanya.

Beliau berkata ribuan pelarian Filipina di dua Skim Penempatan Masyarakat Pelarian (SPMP) juga mendapat vaksinasi sebagai sebahagian daripada usaha pasukan itu mengurangkan penyebaran jangkitan Covid-19 dalam masyarakat tempatan.

“Kita boleh lihat bilangan dewasa yang lengkap vaksinasi akan terus meningkat apabila jumlah orang yang menerima dos pertama mencapai 102.94 peratus setakat semalam.

“Lebih ramai orang yang divaksin lebih baik kerana kita dapat mengawal penularan COVID-19…kerana dasar kami adalah menggalakkan kru perkapalan dan mereka yang berada dalam sektor minyak dan gas mendapatkan suntikan. Bilangan orang yang melengkapkan vaksin pasti akan melebihi sasaran kita,” katanya.

Rithuan berkata CITF Labuan bersedia untuk mengadakan program vaksinasi untuk remaja berusia 16 dan 17 tahun.

Labuan telah lengkap memvaksin 80 peratus populasi dewasa pada 27 Julai lepas dan menjadi yang pertama dalam kalangan Wilayah Persekutuan dan negeri di Malaysia yang mencapai imuniti terhadap Covid-19.


Najib yang duduk Seri Perdana, tapi Zahid yang terasa

Datuk Seri Najib Razak merupakan penghuni terakhir di Kompleks Seri Perdana semasa menjadi Perdana Menteri (PM) sebelum berpindah keluar susulan kekalahan Pilihan Raya Umum Ke-14 lalu.

Presiden UMNO Datuk Seri Ahmad Zahid Hamidi sebaliknya tampil mempertahankan rakan karibnya yang terpalit dengan kontroversi kerosakan di Seri Perdana melibatkan kos jutaan ringgit, malah beberapa gambar tular mendedahkan keadaan sebenar yang amat teruk di kediaman rasmi rumah PM itu.

Zahid tidak berpuas hati apabila Najib dipersalahkan berhubung kerosakan yang berlaku di Seri Perdana sehingga kerajaan terpaksa mengeluarkan puluhan juta untuk membaikinya.

“Tidak masuk akal untuk Presiden Bersatu cuba mengaitkan Perdana Menteri keenam (Najib) dengan kelulusan projek RM38.5 juta menaik taraf Kompleks Seri Perdana pada zaman beliau sebagai Perdana Menteri kelapan,” kata Zahid dalam hantaran di Facebooknya.

Terdahulu, tular beberapa gambar yang mendedahkan kerosakan bahagian dalam dan luaran Seri Perdana, malah Najib juga mengakui memindahkan perabot dalam kompleks itu yang kini disimpan dalam sebuah gudang.

Selain itu, beberapa gambar peti besi yang dikeluarkan dari kompleks itu juga tular baru-baru ini, ia dipercayai digunakan semasa Najib menjadi PM ketika itu.

Kompleks Seri Perdana dibina pada 1997 dan siap pada 1999, di atas tapak seluas 42.5 ekar mengikut kontur anak bukit dengan mengekalkan struktur geografi alam semula jadi selaras dengan konsep perancangan Putrajaya sebagai sebuah Bandaraya Taman.

Kos pembinaannya juga mencecah puluhan juta ketika itu, malah kompleks sebesar itu juga pastinya memerlukan penyelenggaraan dan penjagaan yang menelan belanja tinggi. Jurutera pembinaan pasti tahu kos dan belanja yang diperlukan untuk memastikan bangunan sebesar itu dapat bertahan lama.

Bagaimanapun selepas Pakatan Harapan (PH) menang di Putrajaya, mereka tidak pernah mengambil tahu atau sekurang-kurangnya cuba meneliti aset milik kerajaan yang sangat bernilai tersebut.

Mungkin kerana waktu itu kerajaan PH terlalu sibuk mengendalikan hutang-hutang 1MDB yang ditinggalkan oleh bekas PM waktu itu.

Untuk rekod, Seri Perdana bukan dibina oleh Tan Sri Muhyiddin Yassin, malah PM Kelapan tersebut tidak pernah menetap atau mengadakan sebarang acara rasmi disitu sepanjang menjadi pemimpin nombor satu negara.

Cadangan untuk membalik pulih juga datang daripada agensi bertanggungjawab yang mengendalikan aset kerajaan itu, pastinya aset kerajaan perlu dijaga dengan baik selepas hampir beberapa tahun ditinggalkan begitu sahaja.


UMNO tekan Ismail Sabri, rancang letak Zahid sebagai PM lepas PRU15

Satu gerakan untuk memberi tekanan kepada Perdana Menteri (PM), Datuk Seri Ismail Sabri Yaakob, sedang dilakukan secara meluas oleh kepemimpinan tertinggi UMNO, dalam usaha mereka untuk memaksa beliau mengadakan Pilihan Raya Umum Ke-15 (PRU15) lebih awal.

Tindakan itu diambil susulan kemenangan besar Barisan Nasional (BN), khususnya UMNO, pada Pilihan Raya Negeri (PRN) Melaka 20 November lalu, yang sekali gus memberi keyakinan kepada parti itu bahawa rakyat kembali menerima mereka.

Sumber-sumber yang rapat dengan anggota Majlis Tertinggi (MT) UMNO memberitahu Agenda Daily, gerakan itu menjadikan pelbagai isu semasa untuk menyerang Ismail Sabri, termasuk kenaikan harga barang, kemenangan ketika PRN Melaka, selain menuduh beliau yang juga Naib Presiden UMNO sebagai penyokong kuat Perikatan Nasional (PN).

Menurut sumber-sumber itu, jika diperhatikan sekarang ini, pemimpin tertinggi parti termasuk Presiden UMNO Datuk Seri Ahmad Zahid Hamidi, dan Ketua Pemuda, Asyraf Wajdi Dusuki, dan Datuk Seri Najib Razak, memberi tekanan kepada Ismail Sabri dengan cara menyerang kementerian tertentu.

“Malah mereka menjadikan PN, khususnya Bersatu dan PAS, sebagai kambing hitam, apabila menyatakan kedua-dua parti itu menyusun gerakan untuk menaikkan semula Tan Sri Muhyiddin Yassin sebagai Perdana Menteri.

“Semakin dekat tempoh Mahkamah Rayuan akan membuat keputusan terhadap rayuan Najib, dan semakin dekat juga Mahkamah Tinggi akan memutuskan sama ada Zahid akan dipanggil membela diri dalam kes rasuahnya, semakin hebat juga serangan dilakukan.

“Ianya bukan melibatkan kes mahkamah sahaja tetapi dalam banyak hal, termasuk kenaikan harga barang dijadikan alat untuk menyerang Naib Presiden UMNO, dan kerajaan PN sebelum itu,” kata sumber berkenaan.

Sumber itu berkata usaha juga dilakukan supaya Ismail Sabri menggantikan pemimpin PN yang menduduki kerusi menteri kanan dalam kerajaan, serta portfolio penting dengan pemimpin UMNO dan komponen BN.

“Ini bagi membolehkan tekanan lebih hebat dikenakan supaya Ismail Sabri menerima cadangan untuk membubarkan Parlimen lebih awal atau selewat-lewatnya sebelum Julai tahun depan.

“BN, khususnya UMNO sekarang ini terlalu yakin akan mencapai kemenangan besar jika PRU15 diadakan dalam masa terdekat. Jika BN menang besar dalam PRU15, siapa yang akan menghadap Yang di-Pertuan Agong untuk mempersembahkan nama PM? Siapa yang akan diangkat menjadi PM?

“Sudah tentulah Zahid… kerana beliau adalah Pengerusi BN… siapa pula calon PM? Mestilah individu yang mengetuai BN… Zahid,” katanya sambil menjelaskan jika itu berlaku ia bakal mempengaruhi beberapa kes di mahkamah.

Menurut sumber itu, usaha paling hebat digerakkan kepemimpinan UMNO sekarang ini lebih menjurus dengan memberi tekanan kepada Ismail Sabri supaya mengadakan PRU15 sebelum Julai tahun depan.

“Ini yang paling penting bagi UMNO sekarang… untuk menang besar dalam PRU15 dan melepaskan pemimpin mereka daripada kes mahkamah. Sudah diketahui umum selama BN/UMNO memerintah sebelum ini, campur tangan dalam insitutsi kehakiman kerap berlaku.

“Sebab itu tekanan diberikan terhadap Ismail Sabri dengan pelbagai cara sekarang ini, terutama setelah mereka melihat PM tidak berupaya mentadbir negara tanpa sokongan PN,” katanya.


Covid-19: Kes baharu di Singapura terus meningkat

Jumlah jangkitan Covid-19 di Singapura melonjak kepada 3,994 jangkitan dalam tempoh 24 jam semalam berbanding 2,553 kes pada Isnin, menurut Kementerian Kesihatan (MOH) negara itu.

Jumlah terbaharu itu menjadikan angka keseluruhan kes positif yang dikesan sejak awal tahun lalu sehingga semalam kepada 154,725 kes.

Daripada jumlah jangkitan baharu itu, 3,480 kes membabitkan penularan di dalam komuniti, 501 kes di kediaman pekerja asing dan 13 kes import.

“Kes komuniti turut melibatkan 567 individu berusia 60 tahun ke atas. Daripada lima kluster terbesar yang dipantau, lima mempunyai kes baharu,” kata MOH.

Empat kes baharu direkodkan di United Medicare Centre di Toa Payoh menjadikan jumlah pesakit kluster itu kepada 132 individu. Daripada jumlah itu, 113 adalah warganegara, 18 kakitangan dan seorang kontak rapat.

MWS Christalite Methodist Home di Marsiling pula menyaksikan empat kes baharu menjadikan keseluruhannya 114 individu dalam kluster itu, manakala St Andrew’s Nursing Home di Taman Jurong mempunyai dua kes baharu.

MOH turut memaklumkan jumlah pesakit yang dimasukkan ke unit rawatan rapi (ICU) terus meningkat, meletakkan hospital di bawah tekanan yang ketara.

Sehingga semalam terdapat 71 pesakit di ICU berbanding 67 pada Isnin

“Kami akan memantau dengan rapat dalam tempoh beberapa hari lagi sama ada peningkatan ini bersifat sementara atau berterusan,” kata MOH.

MOH berkata dalam tempoh seminggu terakhir, mereka melihat peningkatan dalam tahap aktiviti, termasuk jumlah pengunjung yang lebih tinggi di semua pusat beli-belah, pergerakan orang ramai di Orchard Road, dan peningkatan jumlah penumpang pengangkutan awam.

“Jumlah warga tua berumur 60 tahun ke atas yang tidak divaksin dan dijangkiti telah meningkat beberapa hari terakhir,” kata MOH.

Sementara itu kementerian berkenaan turut melaporkan tujuh lagi pesakit Covid-19 meninggal dunia semalam menjadikan keseluruhannya 246 kematian.

Lima daripadanya adalah lelaki dan dua wanita masing-masing berumur antara 57 hingga 90 tahun. Tiga daripadannya tidak divaksin, tiga lengkap vaksinasi dan satu belum lengkap divaksin. – ST


Anwar beri lampu hijau kepada PH negeri bincang kerusi dengan UMNO-BN

Pakatan Harapan (PH) di peringkat negeri tiada halangan untuk membincangkan pembahagian kerusi dengan UMNO-Barisan Nasional (BN).

Pengerusinya, Datuk Seri Anwar Ibrahim berkata pimpinan peringkat negeri boleh berbincang dengan UMNO-BN untuk membahagikan kerusi bagi menghadapi Pilihan Raya Negeri (PRN) yang bakal diadakan nanti.

“Secara rasmi (perbincangan) belum… namun saya tidak menghalang pimpinan peringkat negeri untuk mengadakan perbincangan,” katanya dipetik laporan Sinar Harian.

Untuk rekod, UMNO-BN kini sudah menjadi rakan sekutu politik dengan PH bersama-sama DAP yang sebelum ini merupakan musuh mereka bagi membentuk kerajaan campuran.

Anak murid Presiden PKR, Datuk Seri Ahmad Zahid Hamidi membuat keputusan untuk bersama dengan PH-DAP bagi membentuk kerajaan pusat.

Malah, Anwar juga melantik anak muridnya menjadi Timbalan Perdana Menteri, jawatan kedua tertinggi dalam kerajaan Persekutuan.

Menjelang PRN yang bakal diadakan di enam negeri, PH dijangka akan terus mengukuhkan kerjasama di peringkat pusat dengan merancang strategi bersama UMNO-BN.

Malah, semasa Perhimpunan Agung UMNO yang lalu, parti itu juga mengesahkan akan bekerjasama dengan PH dan juga DAP bagi menghadapi PRN.

Sejumlah 245 kerusi Dewan Undangan Negeri (DUN) akan dipertandingkan dalam PRN itu iaitu 56 kerusi di Selangor; Kelantan (45); Pulau Pinang (40) Negeri Sembilan dan Kedah masing-masing 36 kerusi; dan Terengganu (32).

Perancangan itu sekali gus menunjukkan UMNO tidak akan meletakkan calon di kawasan Dewan Undangan Negeri (DUN) yang akan ditandingi PH, dan jenteranya akan diguna untuk membantu calon PH. Demikian juga sebaliknya, PH akan membantu calon UMNO.


Inspektor polis maut dengan kesan tembakan di kepala

Seorang pegawai polis berpangkat Inspektor ditemukan maut dengan luka kesan tembakan di kepala di sebuah rumah di Jalan Selingsing, Kuala Lumpur hari ini.

Ketua Polis Daerah Sentul ACP Beh Eng Lai berkata pihaknya menerima laporan berhubung kejadian kira-kira 3.30 petang dan siasatan awal mendapati mangsa berusia 35 tahun itu merupakan seorang pegawai polis yang berkhidmat di Ibu Pejabat Polis Daerah Dang Wangi, Kuala Lumpur, menurut laporan Bernama.

“Punca kejadian masih belum dapat dikenal pasti dan pasukan forensik dari Ibu Pejabat Polis Kontinjen Kuala Lumpur sedang menjalankan siasatan di tempat kejadian,” katanya dalam satu kenyataan hari ini.

Beh berkata, pihak ambulans yang tiba di lokasi kejadian bersama pegawai perubatan bertugas mengesahkan kematian mangsa pada 3.59 petang.

Beliau berkata kes diklasifikasikan sebagai mati mengejut dan orang ramai yang mempunyai maklumat berkaitan kes itu diminta tampil memberi keterangan dengan menghubungi pegawai penyiasat kes, ASP Foo Keat How 012-7461500 atau menghubungi Bilik Gerakan IPD Sentul 03-40482206 untuk tindakan lanjut.


Khemah besar tak ada guna, PH masih kalah teruk semua PRN: Shafie

Parti Warisan Sabah (Warisan) mahu menumpukan perhatian terhadap ‘rumah sendiri’ berbanding terlampau memikirkan tentang pendekatan ‘khemah besar’ pembangkang seperti yang diutarakan pimpinan kanan Pakatan Harapan.

Presidennya Datuk Seri Mohd Shafie Apdal berkata pendekatan tersebut belum tentu menjanjikan kemenangan bagi pembangkang dalam pilihan raya umum ke-15 nanti.

“Kita beri keutamaan pada rumah kita dulu Warisan, kita tidak boleh terlalu fikir tentang khemah besar sana, khemah besar sini. Ada khemah besar di Melaka kalah, ada khemah besar di Sarawak pun kalah.

“Ini bukan soal khemah tetapi apa yang rakyat mahukan adalah pilihan, mereka mahu perubahan dalam kepimpinan,” Shafie dipetik oleh Sinar Harian.

Tegas Shafie, keputusan terletak di tangan pengundi dan blok pembangkang seharusnya mendengar kehendak kuasa penentu tersebut.

“Saya rasa rakyat sudah putuskan bahawa tiada pilihan, jadi kita kena lihat perkara itu. Kita tidak boleh gesa orang untuk terima apa yang kita mahu, kita kena sesuaikan dengan perubahan, kemahuan di akar umbi.

“Rakyat mahu sesuatu yang berbeza, mereka mahukan perubahan, bukan sekadar kata-kata tetapi perbuatan,” katanya.

Pendekatan “khemah besar pembangkang” ini seringkali disuarakan oleh beberapa pimpinan utama PH termasuklah Ketua Pembangkang dan Presiden PKR Datuk Seri Anwar Ibrahim, Presiden Parti Amanah Negara (PAN) Mohamad Sabu dan juga Pengerusi Kebangsaaan DAP Lim Guan Eng.

PAN dan DAP juga sebelum ini berulang kali mendesak untuk PH bergabung dengan parti pembangkang lain seperti Warisan dan juga Muda.


Dr Mahathir juga tak sokong isytihar harta semasa PRU-15

Langkah untuk mengisytiharkan harta semasa Pilihan Raya Umum Ke-15 (PRU-15) tidak disokong Tun Dr Mahathir Mohamad.

Pengerusi Pejuang itu tidak menyokong langkah diambil parti pembangkang, PKR mengisytihar harta semasa musim PRU-15 dan mempersoalkan mengapa ia hanya dibuat semasa tempoh berkempen, malah rakan parti dalam Pakatan Harapan (PH) seperti DAP juga tidak mengikut langkah sama.

“Isytihar waktu dekat PRU, kenapa dia tak cakap waktu lain. Dalam Dewan (Rakyat) itu, katalah kami nak isytihar harta, tapi tidak, nak dekat PRU baru nak isytihar.

“Saya bersetuju (isytihar) tetapi bukan dekat PRU. Itu kita cakap dalam Dewan lepas jadi wakil rakyat perlu isytihar harta,” katanya dipetik laporan Utusan Online.

Terdahulu, pemimpin PKR mengisytihar harta masing-masing yang berjumlah jutaan ringgit di laman web parti.

Namun, langkah tersebut tidak mendapat sambutan rakan parti dalam PH seperti DAP dan Amanah yang tidak mengisytiharkan harta calon mereka yang bertanding.

Sementara itu, DAP dilaporkan tidak bercadang untuk mewajibkan calon mereka membuat pengisytiharan harta seperti rakan sekutunya itu.

Setiausaha Agung DAP, Anthony Loke berkata DAP tidak mempunyai polisi yang mewajibkan calon pilihan raya perlu mengisytiharkan harta mereka.


Krisis Melaka: UMNO utamakan UMNO lah, kata Rauf

Pengerusi Badan Perhubungan UMNO Melaka, Datuk Seri Ab Rauf Yusoh membayangkan parti itu tidak akan bekerjasama dengan PAS atau Perikatan Nasional (PN) sebaliknya kekal dengan pendirian Presiden parti, Datuk Seri Ahmad Zahid Hamidi.

Menjawab soalan dilontarkan kepadanya mengenai kerjasama dengan PAS atau PN pada Pilihan Raya Negeri (PRN) Melaka sekiranya diadakan, Rauf yang juga bekas Speaker Dewan Undangan Negeri (DUN) Melaka berkata:

“Kita jentera bekerja untuk UMNO, apa sahaja kita fikirkan kepentingan dan kekuatan UMNO dahulu, sebelum mengambil kira mana-mana parti.

“UMNO mesti perkukuhkan kedudukan kekuatan parti itu dahulu, baru kita lihat siapa juga bakal datang berunding dengan kita.

“Itu PAS… saya tidak campur urusan parti (itu)… saya hanya menguruskan jentera UMNO untuk bersama-sama menghadapi PRN akan datang,” katanya.

Pada sidang media selepas pertemuan bersama jentera UMNO Bahagian Masjid Tanah hari ini yang turut dihadiri Setiausaha Agung UMNO, Datuk Seri Ahmad Maslan, Rauf menegaskan sehingga kini gerak kerja parti di kawasan pusat daerah mengundi (PDM) telah bersedia menghadapi PRN sendirian.

Sebelum ini, Zahid membuat keputusan sendiri bahawa UMNO dan Barisan Nasional (BN) akan bertanding secara sendirian, tanpa bekerjasama dengan PAS, parti sekutunya dalam Muafakat Nasional (MN).

Presiden UMNO itu bertindak demikian atas beberapa sebab, termasuk MN tidak berdaftar dan beliau berasa PAS telah banyak kali mengkhianati UMNO, terutama apabila kekal bersama Perikatan Nasional (PN) yang diterajui Bersatu.

Zahid turut membayangkan UMNO akan bergerak secara bersendirian di bawah bendera BN apabila masuk bertanding dalam PRN dan juga pilihan raya umum nanti atas kepercayaan parti tersebut sudah kuat dan akan disokong rakyat.

DUN Melaka dibubarkan pada 4 Oktober lalu selepas Yang di-Pertua Negeri Melaka, Tun Mohd Ali Rustam bersetuju membuat keputusan itu, susulan Ketua Menteri, Datuk Seri Sulaiman Md Ali hilang majoriti apabila empat Ahli Dewan Undangan Negeri (ADUN) ketika itu menarik sokongan terhadap kerajaan negeri pimpinan UMNO.

Empat bekas ADUN itu adalah Datuk Seri Idris Haron (UMNO-Sungai Udang), Datuk Nor Azman Hassan (UMNO-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).

Sementara itu, Rauf berkata UMNO negeri bersedia mempertahankan kerusi DUN Pantai Kundor dan Sungai Udang jika PRN diadakan.

Katanya, seluruh peringkat jentera UMNO dan BN telah digerakkan, tanpa melibatkan parti lain, di negeri itu bagi memastikan persediaan berdepan dengan pilihan raya berjalan lancar.


BNM jamin pelanggaran data iPay88 tidak libat kelemahan sistem bank

Bank Negara Malaysia (BNM) memberi jaminan kepada orang ramai bahawa pelanggaran data yang diumumkan penyedia gerbang pembayaran iPay88 (M) Sdn Bhd, terhad kepada sistem pembayaran kad syarikat itu dan tidak melibatkan kelemahan dalam sistem bank.

Dalam satu kenyataan, bank pusat itu berkata siasatan forensik berhubung insiden itu masih diteruskan.

“Pelanggaran itu berpunca daripada dan terhad kepada sistem kad pembayaran iPay88 dan tidak melibatkan kelemahan dalam sistem bank.

“Institusi kewangan di Malaysia juga memerhati kaedah pengesahan yang kukuh untuk transaksi kad dalam talian, termasuk menggesa pemegang kad untuk membuat pengesahan tambahan bagi transaksi tertentu yang dianggap lebih berisiko.

“Ini mengurangkan risiko penipuan transaksi daripada berlaku,” kata BNM hari ini ketika mengulas kejadian sistem iPay88 mengalami “insiden keselamatan siber” yang mungkin telah menjejaskan data kad pelanggan.

Semalam, iPay88 mendedahkan dalam satu kenyataan bahawa mereka mengalami “insiden keselamatan siber” yang mungkin telah menjejaskan data kad pelanggan.

Syarikat itu menyediakan perkhidmatan pemprosesan pembayaran kepada pelbagai perniagaan, termasuk platform e-dagang Shopee, dan syarikat perkhidmatan telekomunikasi.

Kad pembayaran daripada kebanyakan bank utama dan perkhidmatan e-wallet di negara ini diterima oleh gerbang iPay88, menjadikan insiden itu amat membimbangkan.

Susulan itu, Persatuan Bank-bank Dalam Malaysia (ABM) dan Persatuan Institusi Perbankan dan Kewangan Islam Malaysia (AIBIM) menegaskan dan mengesahkan pihak bank sentiasa memberi perhatian serius kepada keselamatan data pemegang kad.

Dua persatuan itu menjelaskan bank melakukan langkah balas keselamatan tambahan untuk melindungi pemegang kad daripada risiko yang berpotensi berlaku.

Mengulas lanjut, BNM berkata bagi urus niaga yang tidak disahkan, terutamanya pembelian daripada peniaga luar negara, pelanggan tidak akan bertanggungjawab ke atas sebarang transaksi penipuan atau tidak dibenarkan yang mungkin timbul daripada kejadian ini.

Sehubungan dengan kejadian itu, BNM berkata mereka telah mengarahkan bank supaya segera memberitahu pemegang kad yang terjejas mengenai langkah perlindungan tambahan untuk terus melindungi mereka daripada risiko transaksi penipuan atau tidak dibenarkan.

Bank juga telah meningkatkan pengurusan risiko penipuan dan pemantauan aktiviti mencurigakan atau penipuan untuk kad yang terjejas.

“Bank Negara memandang serius sebarang insiden yang boleh menjejaskan keyakinan terhadap sistem pembayaran, dan tidak akan teragak-agak untuk mengambil tindakan penyeliaan atau penguatkuasaan yang diperlukan untuk memastikan kawalan keselamatan yang kukuh dilaksanakan dan diselenggara oleh institusi kewangan, dan pelanggan dilayan secara adil.

“Pelanggan dinasihatkan supaya segera memberitahu bank mereka jika mereka melihat sebarang transaksi tidak teratur atau tidak dibenarkan pada kad mereka,” tambah BNM.


Jenazah ustazah, dua anak dikebumi dalam satu liang

Jenazah tiga beranak yang lemas selepas kereta yang dinaiki mereka terbabas sebelum terjunam ke dalam sungai di Jambatan Syed Omar, Jalan Sungai Petani-Baling (sempadan Baling-Sungai Petani) semalam, selamat dikebumikan petang ini.

Terdahulu, jenazah Masyitoh Ibrahim, 37, dan dua anak lelakinya Muhammad Ziyad Zikri Sharudin, 7, dan Muhammad Ziyad Haziq, 5 yang dibawa dengan ambulans Hospital Kulim tiba di rumah arwah ibu Masyitoh di Kampung Paya Kerchut, Alor Setar pada jam 4.05 petang selepas selesai proses bedah siasat.

Jenazah tiga beranak itu kemudian dibawa ke Masjid Az-Zaitun di sini untuk solat jenazah yang disertai kira-kira 200 jemaah termasuk suami Masyitoh, Sharudin Aziz, 51, dan anak sulung mereka Muhammad Ziyad Hadis, 10.

Jenazah tiga beranak itu dikebumikan dalam satu liang di Tanah Perkuburan Islam Masjid Az-Zaitun pada pukul 5.45 petang.

Semalam, kereta Proton Persona yang dipandu Masyitoh dari arah Kuala Ketil menghala ke Sungai Petani terbabas ke kiri jalan sebelum terjunam ke dalam Sungai Muda.

Sementara itu, Ketua Polis Daerah Baling Supt Shamsudin Mamat dalam kenyataan berkata punca kejadian masih disiasat dan kereta berkenaan akan dihantar ke Pusat Pemeriksaan Kenderaan Berkomputer (PUSPAKOM) untuk pemeriksaan mekanikal termasuk brek. – Bernama


Pemilihan PKR di Bayan Baru kecoh, penyokong calon berebut pengundi

Kekecohan tercetus di Pusat Pengundian Cabang Bayan Baru susulan provokasi dan pergaduhan antara penyokong calon Ketua Cabang yang bertanding.

Dalam satu rakaman video tular, beberapa individu ahli PKR di Pusat Konvensyen Setia SPICE dilihat berperang mulut dan berlaku sedikit pergelutan sesama mereka dipercayai tidak berpuas hati dengan proses pengundian yang berlangsung.

Difahamkan, punca kekecohan itu berlaku apabila perayu didakwa tidak mematuhi peraturan yang ditetapkan yang mana mereka tidak boleh berada kurang daripada 200 meter dari pusat pengundian.

Kekecohan itu dipercayai berlaku antara penyokong dua calon bagi ketua cabang iaitu Ahli Parlimen Bayan Baru, Sim Tze Tzin dan juga Exco Perdagangan, Industri dan Pembangunan Usahawan, Datuk Abdul Halim Hussain.

Selain itu, difahamkan petugas di pusat pengundian itu juga didakwa terdiri daripada penyokong kepada salah seorang calon tersebut menyebabkan berlaku ketidakadilan ketika proses merayu undi.

Dalam pada itu, Abdul Halim ketika dihubungi berkata, insiden itu berpunca daripada provokasi antara perayu undi namun tiada sebarang kekecohan melampau yang berlaku ketika itu.

“Ia berlaku sebab perayu undi berebut pengundi, ia perkara biasa dalam sebarang proses pengundian.

“Tidak ada sebarang pergaduhan fizikal berlaku dan ia dileraikan dengan baik,” katanya dipetik laporan Sinar Harian.

Sebanyak 13 cabang yang mengadakan sesi pemilihan secara fizikal itu adalah Balik Pulau, Kepala Batas, Tasek Gelugor, Bagan, Permatang Pauh, Bukit Mertajam, Batu Kawan, Nibong Tebal, Bukit Bendera, Tanjong, Jelutong, Bukit Gelugor dan Bayan Baru.

PKR mengadakan pemilihan 2022 untuk memilih barisan kepimpinan baharu sebagai persediaan parti komponen Pakatan Harapan itu menghadapi Pilihan Raya Umum ke-15 (PRU15) yang dijangka diadakan tahun hadapan.


Terbuka Australia: Djokovic diundi beraksi lawan rakan senegara

Novak Djokovic kekal dalam ketidakpastian untuk beraksi dalan Terbuka Australia, walaupun selepas dia dimasukkan dalam undian pada Khamis, dengan bintang tenis itu masih menunggu keputusan kerajaan sama ada akan menghantarnya pulang kerana tidak mendapat vaksin Covid-19.

Walaupun awan menyelubungi keupayaan Djokovic untuk bersaing, penganjur Terbuka Australia memasukkan pilihan utama dalam undian. Dia dijadualkan menentang rakan senegaranya, Miomir Kecmanovic, yang menduduki ranking ke-78 dunia, dalam pusingan pembukaan minggu depan.

Ketika tiba di Melbourne minggu lalu, visa pemain tenis nombor satu dunia itu dibatalkan setelah pengecualian vaksinnya ditolak, tetapi dia memenangi di mahkamah yang membolehkannya tinggal di negara itu.

Sejak hakim mengembalikan visa Djokovic, tumpuan kini beralih kepada Menteri Imigresen Alex Hawke, yang mesti memutuskan sama ada akan menghantar pulang bintang tenis itu, sekali gus menolak keputusan hakim yang berkata Djokovic boleh tinggal di Australia walaupun terdapat persoalan berhubung pengecualiannya terhadap peraturan vaksinasi Covid-19.

Jika pengusiran dilakukan bermakna Djokovic dilarang masuk ke Australia selama tiga tahun.

Spekulasi berhubung pengusiran Djokovic memuncak apabila undian kejohanan itu ditangguhkan selama 75 minit setelah Perdana Menteri Scot Morrison memanggil sidang media selepas mesyuarat Kabinet.

Bagaimanapun, undian disambung semula setelah Morrison merujuk isu itu kepada menteri imigresen.

“Ini adalah kuasa peribadi menteri yang boleh dilaksanakan oleh Hawke dan saya tidak bercadang untuk membuat sebarang ulasan lanjut pada masa ini,” kata Morrison.

Australia mempunyai peraturan ketat yang mewajibkan vaksinasi terhadap Covid-19 untuk memasuki negara itu. Kes Djokovic adalah mengenai sama ada dia mempunyai pengecualian yang sah terhadap peraturan tersebut.

Keputusan awal untuk memberikan pengecualian kepada bintang yang tidak divaksinasi menyebabkan bantahan. Ramai merasakan Djokovic diberi layanan istimewa, sedangkan rakyat Australia sendiri telah menghadapi hampir dua tahun kawalan sempadan yang ketat semasa wabak itu.

Timbalan Perdana Menteri Barnaby Joyce juga merumuskan rasa tidak puas hatinya berhubung isu itu.

“Sebahagian besar rakyat Australia … tidak menyukai idea bahawa individu lain, sama ada mereka pemain tenis atau … Raja Sepanyol atau Ratu England, boleh datang ke sini dan mempunyai set peraturan yang berbeza yang perlu dihadapi oleh semua orang,” katanya.

Pengarah Kejohanan Terbuka Australia Craig Tiley juga enggan mengulas selepas undian untuk kejohanan itu yang bermula Isnin.

Djokovic, 34, cuba menumpukan perhatiannya pada gelanggang permainan dalam tempoh empat hari sejak dia dibebaskan daripada tahanan imigresen, sambil mengadakan sesi latihan di Rod Laver Arena. – Agensi


Sekarang Anwar jadi PM, orang Melayu nak berkumpul pun tak boleh: Dr Mahathir

Tun Dr Mahathir Mohamad mempersoalkan tindakan kerajaan campuran dipimpin Datuk Seri Anwar Ibrahim yang tidak membenarkan orang Melayu untuk berkumpul bagi membincangkan masalah dihadapi mereka.

Bekas Perdana Menteri itu berkata semasa Anwar dipecat pada 1998 lalu, para penyokongnya boleh berdemonstrasi setiap minggu tanpa halangan tetapi kini apabila berkuasa orang Melayu mahu berkumpul pun dihalangnya.

“Semasa saya Perdana Menteri keempat, Anwar adakan demonstrasi setiap minggu. Saya tidakpun halang dia.

“Tetapi sekarang sebagai Perdana Menteri, dia tidak benar langsung orang Melayu bincang masalah yang mereka hadapi,” katanya dalam satu hantaran di Facebook.

Dr Mahathir berkemungkinan mengulas mengenai perhimpunan pada hujung minggu lalu yang dibatalkan selepas tidak mendapat dewan untuk disewa.

Baru-baru ini, Dr Mahathir dijangka menjadi tetamu kehormat pada pelancaran program berkenaan di sebuah hotel di ibu negara. Bagaimanapun, program itu kemudian dipindah ke lokasi lain semalam atas masalah tertentu.

Berhubung program yang dibatalkan hujung minggu lalu, Dr Mahathir berkata ia diadakan bagi membincangkan hala tuju orang Melayu dan mencari jalan penyelesaian ke arah penyatuan kaum Bumiputera tetapi kini kerajaan seakan bersikap berat sebelah pula dengan memberi layanan lebih baik kepada kaum lain.

“Proklamasi yang ditulis tidak salahkan bangsa lain tentang nasib malang mereka. Ia menyalahkan pemimpin perasuah sahaja. Merekalah pemimpin yang salahguna kuasa, mencuri wang, tidak bantu Melayu selesaikan masalah kemiskinan.

“Jika kita tidak cari penyelesaian kepada masalah yang dihadapi Melayu, jadi tidak salah jika dikatakan Kerajaan hari ini mengiyakan kemiskinan dalam kalangan Melayu.

“Perbuatan berat sebelah terhadap Melayu adalah petunjuk sikap perkauman Kerajaan. Ianya hasutan kerana bertentangan dengan perlembagaan negara kita.

“Oleh itu pemimpin Kerajaan-lah yang perlu didakwa atas hasutan,” ujarnya lagi.

Dalam pada itu, Dr Mahathir juga menjelaskan berhubung dakwaan menjadi dalang disebalik penahanan besar-besaran terutama ahli politik pembangkang di bawah Akta Keselamatan Dalam Negeri (ISA) 1960.

Bekas Perdana Menteri itu menjelaskan Ops Lalang pada 1987 bukan atas arahannya dan mengungkit sikap pemimpin Pakatan Harapan (PH) yang mempergunakan dirinya sebelum ini apabila sesuatu tindakan itu menguntungkan mereka.

“Pandangan dan nasihat mereka (polis) tidak boleh ditolak begitu saja, malah perkara itu sudah dijelaskan oleh Mohamed Hanif (Ketua Polis Negara ketika itu, Tun Mohammed Hanif Omar) berhubung keputusan dibuat oleh polis.

“Parti-parti dalam Pakatan Harapan (PH) selalu menyalahkan saya disebabkan Ops Lalang. Namun apabila sesuatu menguntungkan objektif PH, mereka dengan bangga terima saya sebagai rakan dan pilih saya sebagai calon Perdana Menteri mereka,” katanya lagi.


Ringgit kekal menyusut pada sesi dagangan awal

Ringgit terus berada pada aliran penurunan berbanding dolar AS dalam sesi awal hari ini berikutan sentimen menghindari risiko.

Pada 9.20 pagi, mata wang tempatan merosot kepada 4.4475/4500 berbanding dolar AS daripada 4.4460/4500 pada Selasa, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata Indeks Harga Pengguna Amerika Syarikat (AS) akan dipantau dengan teliti berikutan pelabur mencari petunjuk kenaikan kadar faedah AS akan dihentikan seketika.

“Data perdagangan China, yang mendedahkan eksport sederhana kepada 8.5 peratus tahun ke tahun pada April daripada 14.8 peratus pada Mac, menunjukkan pertumbuhan global akan terus goyah.

“Pada masa yang sama, para pegawai Rizab Persekutuan AS yang memilih kepada kadar faedah tinggi selain siling hutang yang meningkat di Capitol Hill menunjukkan pasaran akan kekal terkawal dalam tempoh terdekat,” katanya.

Sementara itu, ringgit diniagakan kebanyakannya tinggi berbanding sekumpulan mata wang utama.

Walaupun rendah berbanding pound kepada 5.6181/6212 daripada 5.6126/6177 pada Selasa, mata wang tempatan meningkat berbanding euro kepada 4.8798/8825 daripada 4.8835/8879 semalam dan naik berbanding yen Jepun kepada 3.2910/2931 daripada 3.2963/2995 sebelum ini.

Bagaimanapun, mata wang tempatan diniagakan rendah berbanding mata wang ASEAN.

Ia merosot kepada 3.3528/3549 berbanding dolar Singapura daripada 3.3522/3557 pada Selasa dan berkurangan berbanding rupiah Indonesia kepada 301.7/301.9 daripada 301.6/301.9 semalam.

Mata wang tempatan turut susut berbanding baht Thailand kepada 13.2193/2322 daripada 13.1835/2016 dan berkurangan berbanding peso Filipina kepada 7.98/7.99 daripada 7.97/7.98 sebelum ini.


Ringgit jatuh semula hari ini

Nilai ringgit jatuh lagi ketika urus niaga ditutup jam 6 petang tadi (13 Disember 2022), setelah dibuka rendah pagi tadi pada 4.4250 berbanding dolar Amerika Syarikat (AS).

Sentimen kekal tidak menentu menjelang pengumuman data Indeks Harga Pengguna (IHP) AS lewat hari ini, kata penganalisis.

Pada 6 petang, ringgit diniagakan pada 4.4260/4320 berbanding dolar AS daripada 4.4150/4200 pada akhir urus niaga semalam, menurut laporan Bernama.

Laporan itu memetik Pengarah Urusan SPI Asset Management Stephen Innes berkata kalangan penggiat pasaran juga masih menunggu kenyataan pihak Rizab Persekutuan AS (Fed) mengenai IHP susulan pengumuman data inflasi sebelum ini yang kurang memberangsangkan.

Laporan media menyatakan bank pusat AS itu dijangka menaikkan kadar faedah sehingga 50 mata asas pada Rabu yang lebih rendah daripada kenaikan 75 mata asas dalam empat mesyuarat sebelum ini.

“Walaupun jangkaan inflasi itu jelas meleset, peniaga tempatan sebaliknya masih bimbangkan mengenai kenaikan IHP AS yang lebih tinggi dan boleh menjejaskan kenaikan ringgit pada akhir tahun ini.

“Namun, saya berpendapat bahawa ringgit berada dalam kedudukan bertahan sekarang ketika pasaran masih berpendirian positif terhadap mata wang itu dalam 2023,” katanya kepada Bernama.

Sementara itu, ringgit diniagakan bercampur-campur berbanding satu kelompok mata wang utama.

Unit tempatan itu rendah berbanding pound Britain kepada 5.4307/4381 daripada 5.4190/4251 pada Isnin dan susut berbanding euro kepada 4.6646/6709 daripada 4.6622/6675 semalam.

Ringgit bagaimanapun mengukuh sedikit berbanding dolar Singapura kepada 3.2640/2689 daripada 3.2641/2683 dan naik berbanding yen Jepun kepada 3.2142/2188 daripada 3.2311/2350.


PH tak desak PRU-15 disegerakan walaupun tamat MoU 31 Julai

Tiada desakan supaya pilihan raya umum ke-15 (PRU-15) disegerakan walaupun memorandum persefahaman (MoU) antara blok pembangkang, Pakatan Harapan (PH) dengan kerajaan berakhir pada 31 Julai ini.

Presiden Amanah, Mohamad Sabu berkata MoU yang dimerterai dengan kerajaan tidak menetapkan bila perlu Parlimen dibubar dan ia terpulang kepada Perdana Menteri (PM) Datuk Seri Ismail Sabri Yaakob untuk membuat keputusan mengadakan PRU-15 tanpa sebarang desakan daripada PH.

“MoU secara dasarnya tiada istilah tamat, hanya disebut tidak akan diadakan PRU sebelum Julai 2022.

“Jadi selepas 31 Julai 2022 serah kepada perdana menteri nak lanjut atau tidak, tapi untuk MoU kita tak sebut bila ia tamat, cuma tarikh 31 Julai itu untuk Parlimen tidak dibubarkan,” katanya dipetik laporan FMT hari ini.

Mohamad atau Mat Sabu itu terdahulu menghadiri program Nadi Rakyat yang turut dihadiri Presiden PKR, Datuk Seri Anwar Ibrahim.

Menurutnya lagi, jika beliau menjadi PM, sebarang desakan dan tekanan daripada pihak tertentu yang mahu PRU-15 disegerakan tidak akan dilayaninya.

“Kalau saya perdana menteri, saya mahu sampai habis penggal Jun tahun hadapan,” katanya lagi.

Penggal Parlimen akan tamat pada 16 Julai 2023 dan PRU-15 perlu diadakan menjelang pertengahan September 2023.

Sebelum ini, ramai pemimpin politik terutama dalam kalangan parti UMNO menggesa agar PRU-15 dapat diadakan dengan segera.

Presiden UMNO Datuk Seri Ahmad Zahid Hamidi dan beberapa pemimpin Kluster Mahkamah lain yang sedang berdepan perbicaraan berterusan memberi tekanan kepada Ismail Sabri agar mempercepatkan PRU-15 segera.

Terdahulu, Zahid membidas pembangkang sebagai penakut untuk berdepan PRU-15 dan hanya tahu memberi banyak alasan untuk mengelak daripada ia dijalankan.

Ujarnya, langkah mengadakan PRU-15 adalah jalan sebaiknya daripada berterusan dengan kerajaan campuran yang sedang ditadbir oleh Ismail Sabri, malah mencabar pembangkang untuk berani mendesak supaya ia disegerakan.


Masalah kewangan, tekanan ekonomi punca pasangan muda bercerai

Benarkah ramai pasangan muda menjadikan perkahwinan sebagai trend tanpa mempunyai perancangan kewangan kukuh dan pasangan terlalu muda.

Golongan muda juga dikatakan terpengaruh dengan media sosial dan ramai dalam kalangan pasangan muda yang sanggup berhutang semata-mata ingin nampak mewah.

Malah pasangan muda kini suka membandingkan diri dengan gaya hidup orang lain di media sosial menyebabkan mereka sanggup berhutang demi mendapatkan sesuatu sehingga berdepan masalah kewangan.

Mereka juga gemar menggayakan barangan mahal mengikut trend terkini hanya untuk mendapatkan “likes” daripada pengikut di media sosial.

Ini boleh menyebabkan pasangan mengalami tekanan kewangan, seterusnya menjurus kepada perceraian.

Penganalisis ekonomi dan muamalat di Universiti Sains Islam, Nuradli Ridzwan Shah Mohd Dali berkata tekanan masalah kewangan antara penyebab utama perceraian.

“Gaji sekadar cukup makan juga menyebabkan pasangan bergaduh kerana tidak mampu menyara kehidupan seharian.

“Mereka perlu bekerjasama dan bertoleransi dengan cara berkomunikasi bagi mencapai persefahaman dalam mengatasi masalah kewangan.

“Sememangnya sukar merealisasikan impian hidup berkeluarga tanpa menghadapi krisis kewangan. Namun, mereka perlu bersabar dan tidak cepat melatah dengan apa jua cabaran akan datang.”

Beliau mencadangkan kursus pra-perkahwinan ditambah baik, antaranya membantu peserta merancang perbelanjaan sejajar pendapatan mereka, menggalakkan simpanan wang selepas majlis perkahwinan dan penerangan mengenai perancangan serta pengurusan kewangan.

Dalam pada itu, pakar motivasi dan kaunseling, Hushim Salleh berkata, masalah kewangan menjadi antara penyebab utama berlakunya perceraian kerana ramai suami diberhentikan kerja dan hilang punca pendapatan akibat Covid-19 yang lalu.

Menurutnya, masalah kewangan itu akan mempengaruhi komunikasi antara suami dan isteri kerana mungkin pasangan akan meninggikan suara antara satu sama lain kerana tertekan, seterusnya keadaan itu akan mewujudkan ketidaksefahaman.

“Banyak kes berlaku melibatkan golongan B40 seperti pekerja kilang, pembantu makan dan ada juga yang bekerja sendiri seperti peniaga kecil-kecilan.

“Kebanyakan mereka hidup umpama kais pagi makan pagi dan kais petang makan petang. Masalah kewangan boleh menimbulkan konflik rumah tangga,” katanya

Hushim berkata, bagi menangani kes perceraian, pasangan suami isteri perlu lebih banyak bersabar, berfikiran positif, rasional dan bermuhasabah diri kerana setiap ujian yang diturunkan ALLAH SWT mempunyai hikmah.

Menurutnya, suami isteri juga perlu meningkatkan ilmu keibubapaan agar mereka tidak mudah mengambil keputusan untuk bercerai dan mengutamakan nasib anak-anak.


Kes baharu naik semula, Sarawak melonjak

Sepuluh daripada 16 negeri dan Wilayah Persekutuan merekodkan peningkatan jangkitan Covid-19 dalam tempoh 24 jam sehingga 12 tengah hari tadi seiring kenaikan jumlah kes baharu hari ini.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 12,434 jangkitan baharu dilaporkan berbanding 11,332 kes semalam.

Angka itu menjadikan keseluruhan jangkutan Covid-19 di seluruh negara sejak awal tahun lalu meningkat kepada lebih 2.23 juta kes, katanya.

Berdasarkan kepada statistik dikeluarkan Kementerian Kesihatan (KKM) hari ini, Sarawak kembali merekodkan peningkatan tertinggi iaitu sebanyak 2,967 kes baharu berbanding 2,358 semalam.

Ini diikuti kes Selangor yang meningkat daripada 1,231 semalam kepada 1,362 kes hari ini; Kelantan (1,125 kes hari ini, 1,088 semalam); Sabah (1,000 hari ini, 965 semalam); dan Perak (971 hari ini, 678 semalam).

Melaka turut merekod peningkatan kes apabila hari ini mencatat 375 jangkitan baharu berbanding 303 semalam; Kuala Lumpur (284 hari ini, 240 semalam); Negeri Sembilan (169 hari ini, 89 semalam); Perlis (79 hari ini, 19 semalam); dan Labuan (lima hari ini, tiga semalam).


Rundingan kerjasama masih belum terlambat, kata bekas Pengerusi PKR Johor

Bekas Pengerusi PKR Johor, Hassan Abdul Karim menggesa supaya rundingan kerjasama dengan parti yang akan bertanding dalam Pilihan Raya Negeri (PRN) diadakan, ia bagi mengelak pertembungan banyak penjuru.

Hassan yang juga Ahli Parlimen Pasir Gudang itu berkata masih belum terlambat untuk semua parti berunding supaya UMNO dan Barisan Nasional (BN) tidak menang besar seperti yang berlaku dalam PRN Melaka lalu.

Menurut beliau, rundingan untuk kerjasama masih belum terlambat kerana Suruhanjaya Pilihan Raya (SPR) hanya akan bermesyuarat pada 9 Februari nanti.

“Hari penamaan calon lambat lagi. Masih ada masa untuk berbincang untuk elak pertembungan tiga, empat, lima atau enam penjuru. Bertembung sesama pembangkang akan menguntungkan UMNO dan BN sahaja.

“Jadi parti-parti politik pembangkang di luar PH seperti Parti Pejuang Tanah Air (Pejuang); Parti Ikatan Demokratik Malaysia (Muda); Parti Warisan Sabah (Warisan); Parti Sosialis Malaysia (PSM) dan Parti Bumiputera Perkasa Malaysia (Putra) perlu adakan rundingan.

“Begitu juga dengan parti terbaru ditubuhkan bernama Parti Bangsa Malaysia (PBM), apa status anda sebenarnya. Menyokong kerajaan atau ‘mesra kerajaan’ atau bebas atau pembangkang,” katanya dalam kenyataan hari ini.

Kenyataan Hassan tersebut mengulangi cadangan sama yang diutarakan pemimpin Parti Amanah Johor sebelum ini.

Timbalan Pengerusi Parti Amanah Johor, Dzulkefly Ahmad mencadangkan supaya Pakatan Harapan (PH) Johor membuka pintu rundingan dengan dengan Bersatu bagi menghadapi Pilihan Raya Negeri (PRN) yang bakal diadakan nanti.

Dzulkefly yang juga Ahli Dewan Undangan Negeri (ADUN) Kota Iskandar itu berkata persefahaman politik perlu dicapai dalam kalangan parti pembangkang bagi mengelak episod PRN Melaka berulang lagi, ia termasuk dengan membuka pintu rundingan dengan bekas rakan parti, Bersatu.

Tidak dinafikan terdapat isu berkaitan pengkhianatan, namun Dzulkefly berkata PH perlu memberi fokus kepada musuh utama yang satu dan perlu melihat realiti politik semasa.

“Persefahaman politik penting terutama melibatkan kerusi-kerusi yang parti pembangkang mempunyai potensi untuk menang. Hal ini penting sekaligus dapat mengelakkan situasi yang berlaku di PRN Melaka lalu.

“Kita juga masih terbuka untuk menjalin kerjasama dengan Bersatu,” katanya sebelum ini.

Bagaimanapun, Presiden PKR yang juga Ketua Pembangkang Datuk Seri Anwar Ibrahim seakan tidak menerima cadangan tersebut atas alasan kononnya Bersatu dan Perikatan Nasional (PN) bukan pembangkang.

Namun, Anwar mungkin terlupa sebelum ini kerjasama yang dijalin dengan anak muridnya, Datuk Seri Ahmad Zahid Hamidi dalam menjatuhkan kerajaan pimpinan Tan Sri Muhyiddin Yassin.

Malah, pembangkang juga menandatangani Memorandum Persefahaman (MoU) dengan kerajaan Datuk Seri Ismail Sabri Yaakob, namun dalam PRN Johor yang bakal berlangsung menyaksikan Anwar masih berkeras untuk menjalin kerjasama dengan parti-parti luar pembangkang.

Seperti di Melaka dan Sarawak, Anwar nampaknya masih hidup dalam fantasi dan tidak melihat realiti apabila berlaku banyak pertembungan, PKR yang paling teruk kalah dalam dua PRN sebelum ini.

Dalam pada itu, Hassan berkata susah untuk meramalkan keputusan PRN Johor memandangkan peningkatan pengundi baharu yang signifikan.

“Tidak ada yang boleh jadi ‘Nujum Pak Belalang’ meramal parti mana boleh menang mudah dengan memperoleh sekian-sekian banyak kerusi. Kehadiran lebih 2.57 juta pengundi baharu khususnya pengundi muda 18 tahun ke atas ibarat ‘game changer‘.

“Segala ‘score-sheet‘ Pilihan Raya Umum (PRU) ke-12, 13 dan 14 sudah tidak relevan lagi. Sebagai panduan umum boleh tetapi tidak lagi terpakai apabila beribu-ribu pengundi muda membanjiri setiap kawasan Dewan Undangan Negeri (DUN) di seluruh Johor,” katanya lagi.


Kelulusan RM360 juta oleh Bank Islam bagi biaya program vaksin

Bank Islam Malaysia Bhd sudah meluluskan kemudahan pembiayaan berjumlah RM360 juta untuk Pharmaniaga Bhd dan Selgate Healthcare Sdn Bhd untuk perolehan, pengeluaran dan pengedaran vaksin COVID-19 sebagai sokongan kepada Program Imunisasi Covid-19 Kebangsaan.

Ketua Pegawai Eksekutif (CEO) Bank Islam Group Mohd Muazzam Mohamed berkata kemudahan pembiayaan yang diluluskan dengan terma dan syarat fleksibel itu bagi membantu syarikat terlibat dalam rantaian bekalan berkaitan Covid-19 untuk mendapatkan bekalan yang diperlukan, lapor Bernama.

“Pada masa ini, pendedahan bank terhadap industri penjagaan kesihatan berjumlah lebih RM250 juta dan kami turut menyediakan kemudahan kewangan kepada syarikat dengan keperluan segera untuk melawan pandemik ini secara efektif.

“Dengan pengenalan suntikan penggalak untuk membendung penularan virus ini dengan lebih baik, Bank Islam berbesar hati untuk membiayai Pharmaniaga dan Selgate untuk membekalkan vaksin yang diperlukan,” katanya dalam kenyataan hari ini.

Dalam kenyataan sama, Pengarah Urusan Pharmaniaga Group Datuk Zulkarnain Md Eusope berkata syarikat bersedia untuk menyediakan vaksin Covid-19 jenis Sinovac kepada kerajaan negeri dan sektor swasta sebaik sahaja kebenaran diperoleh daripada Pihak Berkuasa Kawalan Dadah, sebagai dos penggalak.

“Syarikat menjangka permintaan daripada pelbagai sektor dalam mendapatkan dos suntikan penggalak untuk membantu merangsang pertumbuhan ekonomi sebagai sebahagian daripada Pelan Pemulihan Negara,” katanya.

Sementara itu, CEO Kumpulan Selgate Corporation Noor Hisham Mohd Ghouth berkata kemudahan pembiayaan daripada Bank Islam amat membantu, terutamanya dalam krisis semasa apabila kecairan kekal sebagai kunci utama dalam menjaga kehidupan rakyat.

“Berikutan kejayaan memvaksinasi lebih 90 peratus populasi dewasa pada Oktober 2021, kami sedang bersiap sedia untuk menyediakan dos suntikan penggalak kepada penerima vaksin Sinovac sebelum ini melalui program SELVAX dan mana-mana individu berumur lebih 18 tahun yang ingin mendapatkan dos suntikan penggalak,” katanya.


TH tak buka kertas siasatan tuduhan pegawai curi wang: Timbalan Menteri

Tiada sebarang kertas siasatan dibuka terhadap mana-mana pihak atas tuduhan mencuri wang Tabung Haji (TH) yang didakwa membabitkan pengurusan tertingginya itu setakat ini.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata ini termasuk dakwaan, kononnya siasatan dibuat terhadap Ahli Parlimen Baling Datuk Seri Abdul Azeez Abdul Rahim yang merupakan Pengerusi TH sekitar 2013 sehingga 2018.

Ahmad Marzuk berkata demikian pada sesi soal jawab lisan di Dewan Rakyat hari ini bagi soalan tambahan Abdul Azeez yang mahu pengesahan dibuat selepas perkara itu menimbulkan kerisauan dalam kalangan pendeposit sehingga menyebabkan hampir 520,000 akaun ditutup pada 2018.

Menjawab soalan asal Abdul Azeez mengenai status penubuhan Suruhanjaya Siasatan Diraja (RCI) bagi menyiasat isu-isu berbangkit mengenai LTH, Ahmad Marzuk berkata ketika ini Memorandum Jemaah Menteri (MJM) bagi membincangkan operasi perlaksanaan RCI ini telah disediakan dan diedarkan bagi Jemaah Menteri.

“Ini adalah meliputi perkara seperti keahlian RCI serta aspek-aspek pengoperasian pentadbiran dan logistik melibatkan pengurusan RCI,” katanya.

Beliau turut memaklumkan bahawa mesyuarat Kabinet sebelum ini turut memutuskan bahawa urusan RCI ini akan diurus selia oleh Menteri di Jabatan Perdana Menteri (Parlimen dan Undang-Undang) dan dalam masa terdekat akan diputuskan terma dan syarat bagi RCI tersebut.

Azeez sebelum ini dihadapkan ke Mahkamah Sesyen Kuala Lumpur atas 13 tuduhan rasuah serta pengubahan wang haram, dan permohonannya untuk membatalkan tuduhan itu di Mahkamah Tinggi Kuala Lumpur pada 12 Mac lepas ditolak.

Rayuan terhadap keputusan Mahkamah Tinggi Kuala Lumpur yang menolak permohonan itu kemudiannya didengar di Mahkamah Rayuan pada 6 September 2021.

Azeez, 55, mengemukakan rayuan terhadap keputusan Mahkamah Tinggi yang menolak permohonan beliau untuk membatalkan tiga pertuduhan rasuah membabitkan RM5.2 juta yang mempunyai kaitan dengan projek jalan raya di Perak dan Kedah, serta 10 pertuduhan pengubahan wang haram membabitkan RM13.9 juta yang didakwa diterimanya daripada syarikat Menuju Asas.

Sementara itu, perbicaraan kes saman kerajaan terhadap keluarga Azeez dan syarikat mereka bagi melucut hak hampir RM16 juta ditetapkan pada 8 Oktober ini.

Dalam saman yang difailkan pada September 2019 itu, kerajaan memohon untuk melucut hak hampir RM16 juta daripada akaun milik isteri Azeez, Datin Seri Khadijah Mohd Noor, empat anak mereka termasuk satu lot kedai di Bandar Sunway, milik syarikat mereka.

Berdasarkan senarai kausa dalam laman sesawang e-pemfailan, kerajaan telah memulakan prosiding untuk melucut hak wang itu daripada akaun peribadi TH milik isteri Azeez dan empat anak mereka dan satu unit pejabat milik Azeera Management Consultants (M) Sdn Bhd.

Pada 18 Disember tahun lepas, Mahkamah Tinggi menolak permohonan keluarga berkenaan untuk menangguhkan prosiding saman kerajaan itu sementara perbicaraan kes rasuah Azeez yang sedang berjalan di Mahkamah Sesyen selesai.


Bayi lahir dalam pesawat Qatar Airways pada ketinggian 35,000 kaki

Sebuah pesawat Qatar Airways bulan lalu mendarat dengan penumpang tambahan di dalamnya – seorang penumpang melahirkan bayi pada ketinggian 35,000 kaki di udara.

Seorang doktor dari Kanada yang kebetulan berada di dalam pesawat sama dari Doha menuju Uganda, Dr Aisha Khatib, membantu melahirkan bayi ‘bertuah’ itu.

Beliau menawarkan diri untuk membantu apabila mendengar pengumuman dibuat menerusi alat pembesar suara pesawat pada 5 Disember, bertanyakan sama ada terdapat doktor di dalan penerbangan itu.

“Saya melihat orang ramai berkumpul di sekeliling pesakit,” katanya kepada BBC News pada Sabtu (15 Jannuari 2022). Beliau pada mulanya menyangka seorang penumpang mengalami serangan jantung.

Bagaimanapun, apabila semakin dekat, beliau melihat seorang wanita – pekerja asing yang pulang dari Arab Saudi – akan melahirkan bayi.

“Saya melihat wanita ini – dia berbaring dengan kepala ke arah lorong dan kakinya ke arah tingkap dan bayi itu akan datang,” katanya kepada CTV News.

Tanpa berlengah, beliau segera membantu wanita itu untuk bersalin. Dr Aisha turut dibantu dua penumpang lain, seorang pakar kanak-kanak dari Doctors Without Borders (MSF) dan seorang jururawat onkologi.

Bayi perempuan itu lahir ketika 35 minggu dalam kandungan dalam keadaan sihat. Ibu bayi itu memutuskan untuk menamakan anak sulungnya Miracle Aisha, sempena nama doktor berkenaan.

“Jadi saya berkata, ‘Tahniah ia seorang perempuan.’ Kemudian seluruh pesawat mula bertepuk tangan dan bersorak dan saya seperti ‘Oh betul, saya dalam kapal terbang dan semua orang menonton ini,'” BBC memetik Dr Aisha sebagai berkata.

“Bahagian terbaik dari cerita ini ialah dia memutuskan untuk menamakan bayi itu dengan nama saya.”

Dr Aisha berkata beliau menghadiahkan bayi itu seutas rantai emas yang dipakainya, yang tertera nama Aisha dalam bahasa Arab.

“Saya fikir saya akan memberikan kepadanya dan dia akan mendapat sedikit hadiah doktor yang menyambut kelahirannya pada ketiggian 35,000 kaki di udara semasa terbang di atas Sungai Nil.”


4,782 jangkitan baharu, Selangor 756 kes

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun ke paras terendah di bawah 5,000 kes sejak Jun lalu.

Ketua Pengarah Kesihatan Tan Sri Dr Noor Hisham Abdullah berkata, dalam tempoh itu negara merekodkan 4,782 kes berbanding 5,666 kes yang dicatat semalam.

Angka terbaharu itu menjadikan kumulatif sejak wabak Covid-19 melanda negara awal tahun lalu kepada 2,436,498 kes.

Jumlah terendah direkodkan sebelum ini adalah pada 21 Jun iaitu sebanyak 4,611 kes, setelah ‘total lockdown’ dilaksanakan pada 15 Jun.

Berdasarkan rekod Jabatan Kesihatan Negeri Selangor, negeri itu hari ini merekodkan 756 kes baharu. Pecahan kes bagi negeri-negeri lain akan dikemas kini.


Tanah runtuh Kemensah, pembinaan tak ikut garis panduan

Pembinaan tidak mengikut garis panduan antara punca dikenalpasti berlakunya kejadian tanah runtuh di Jalan Kemensah Heights Jumaat lepas, kata Menteri Tenaga dan Sumber Asli Datuk Seri Takiyuddin Hassan.

Takiyuddin berkata pihak berkuasa mendapati pembinaan struktur tambahan yang melanggar undang-undang dan garis panduan, ia selepas tinjauan dilakukan di kawasan terjejas hari ini.

“Setiap pembinan di lereng bukit atau tempat tinggi sudah ada garis panduannya sendiri di bawah Jabatan Perancang Bandar dan Desa serta pihak berkuasa tempatan (PBT).

“Saya kira masa pembinaan mereka ikut undang-undang, tetapi selepas siap ada pula penambahan dan sebagainya itu yang kadang-kadang di luar pemantauan pihak berkuasa,” katanya lapor Bernama.

Dalam insiden tanah runtuh itu, tiga rumah banglo dan 12 rumah jenis bandar membabitkan 27 keluarga terjejas, namun tiada sebarang kemalangan jiwa.

Bagaimanapun Takiyuddin berkata pihaknya faham ada antara penduduk yang terpaksa membuat pembinaan struktur tambahan berikutan keperluan keluarga yang semakin besar, namun menasihatkan orang ramai untuk sentiasa mematuhi garis panduan yang telah ditetapkan.

“Tindakan mematuhi undang-undang termasuk undang-undang kecil di pihak PBT perlu dipatuhi supaya tidak berlaku perkara sebegini lagi,” katanya.

Sementara itu beliau berkata laporan lengkap mengenai insiden itu yang disediakan Jabatan Mineral dan Geosains (JMG) dijangka siap esok, akan dijadikan panduan kepada agensi dan jabatan lain untuk membuat tindakan susulan.

“Hasil kajian ini kami akan kemukakan dan seterusnya pihak-pihak berkenaan akan memohon peruntukan dari kerajaan Persekutuan dan kerajaan negeri Selangor untuk perkara ini,” katanya.

Sementara itu, Pegawai Daerah Gombak Nor Azlina Abdul Aziz berkata Majlis Perbandaran Ampang Jaya (MPAJ) juga telah diarahkan untuk melakukan pemeriksaan terhadap kawasan cerun dan pembinaan di kawasan Kemensah Heights bagi memastikan ia mematuhi syarat dan peraturan pembinaan.

Terdahulu Takiyuddin diberikan taklimat oleh pihak berkuasa dan turut meninjau kesan kerosakan di lokasi tanah runtuh itu yang turut disertai Ketua Pengarah JMG Hishamuddin Termidi.


Permata gergasi Fortune Pink bernilai RM161 juta dilelong November

Fortune Pink, batu permata gergasi yang sangat jarang ditemui, akan dilelong di Geneva pada November seterusnya ia dijangka berharga sehingga AS$35 juta (RM161 juta), kata pelelong.

Dengan lebih 18 karat, permata berwarna terang itu ialah berlian merah jambu berbentuk pir terbesar yang pernah ditawarkan untuk dijual di lelongan, kata rumah lelong Christie.

Berlian itu, yang buat pertama kalinya pada 8 November, dianggarkan antara AS$25 juta dan AS$35 juta.

Batu berbentuk titisan air mata merah jambu berkilauan, yang telah dipasang pada cincin yang diapit oleh berlian putih besar di kedua-dua sisi, mempunyai berat tepat 18.18 karat.

Christie’s menekankan bahawa ini dianggap sebagai nombor bertuah di Asia, di mana ia menandakan “kemakmuran yang pasti”, mengatakan ia menjangkakan berlian itu “mendapat minat daripada pengumpul di seluruh dunia.”

“Dengan berat 18.18 karat yang bertuah… berat sebenarnya membawa tuah kepada pemilik baharu,” kata Angela Berden, pakar barang kemas kanan Christie, kepada AFP.

“Ia adalah batu yang cantik, sangat jarang untuk menemui berlian merah jambu, yang terang, sebesar ini,” katanya.

“Ketepuan warna batu ini… sangat sukar ditemui di alam semula jadi, dan kemudian apabila anda menemui kristal… dengan berat itu, dengan warna itu, dan kejelasan yang sangat baik, itu sangat jarang berlaku.”

“Saya tidak tahu di mana untuk mencari yang lain pada masa ini.”

Walaupun Fortune Pink ialah berlian berbentuk pir merah jambu terang terbesar untuk dilelong, berlian merah jambu berbentuk kusyen yang lebih besar sebelum ini telah dijual.

Pada 2018, Christie menjual Winston Pink Legacy 18.96 karat, yang meraih lebih AS$50 juta — harga per karat tertinggi yang pernah dibayar untuk batu seumpamanya.

Sementara itu, berlian Raj Pink gergasi, seberat 37.3 karat penuh, gagal dijual pada lelongan Sotheby setahun sebelumnya, di mana ia dianggarkan bernilai sehingga AS$30 juta.


Kes baharu naik lagi semalam, dua kematian dilaporkan

Jangkitan harian Covid-19 di seluruh negara dalam tempoh 24 jam semalam (Khamis, 30 Jun) meningkat lagi berbanding kelmarin apabila merekodkan 2,867 kes, lebih tinggi daripada 2,605 yang dicatatkan pada Rabu.

Individu yang telah menerima suntikan vaksin dos penggalak kekal menyumbang jumlah kes tertinggi harian apabila mencatat 2,059 kes, diikuti 544 kes (penerima dua dos); 250 kes (individu tidak divaksinasi); dan 14 kes (individu belum lengkap vaksinasi).

Jumlah jangkitan baharu itu menjadikan kumulatif positif Covid-19 sejak wabak itu mula memasuki negara ini pada Januari 2020 lalu hingga semalam meningkat kepada 4,566,055 kes, dengan seramai 4,500,856 pesakit telah pulih, termasuk 2,145 yang sembuh semalam.

Kes aktif bagaimanapun terus meningkat kepada 29,434 berbanding 28,714 kes pada Rabu, manakala 28,116 pesakit masih menjalani kuarantin di rumah, bertambah berbanding 27,465 pesakit pada Rabu, dan 26 dimasukkan ke PKRC (22 pada Rabu).

Jumlah pesakit yang mendapatkan rawatan di hospital juga meningkat kepada 1,249 kes berbanding 1,187 kes pada Rabu, manakala 43 pesakit dimasukkan ke unit rawatan rapi (40 pada Rabu), dengan 25 daripadanya memerlukan alat bantuan pernafasan (24 pada Rabu).

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, KKM turut memaklumkan dua pesakit meninggal dunia semalam akibat komplikasi Covid-19, menjadikan kumulatif meningkat kepada 35,765 kes.

Dua kes kematian itu dilaporkan di Selangor.

KKM juga melaporkan satu kluster baharu direkodkan semalam membabitkan Kluster Seri Nanas di Hilir Perak iaitu Kluster Pendidikan.

Kluster itu melibatkan enam pesakit positif Covid-19. Ini menjadikan sehingga semalam, tujuh kluster masih aktif.


MP PN tuntut bayaran tunai petroleum terus ke Kelantan

Ahli Parlimen Perikatan Nasional (PN) Kelantan hari ini menggesa Putrajaya menjelaskan tuntutan bayaran tunai petroleum secara terus kepada negeri itu demi kepentingan rakyatnya.

Mewakili PN, Ahli Parlimen Kota Bharu, Datuk Seri Takiyuddin Hassan berkata pihaknya kesal dengan kenyataan kerajaan sebelum ini berkait hak mendapatkan royalti mesti berada dalam perairan tiga batu nautika dan penyaluran atas nama wang ehsan yang diberikan kepada kerajaan Kelantan dan Terengganu.

Sedangkan katanya, Persidangan Dewan Undangan Negeri (DUN) Kelantan pada November 2015 menolak Akta Laut Wilayah 2012 atas asas mendapati kerajaan Persekutuan mengambil peluang dengan mengehadkan sempadan setiap perairan negeri kepada tiga batu nautika, sekali gus menafikan hak negeri itu menerima bayaran royalti sebanyak lima peratus.

“Pada 5 Mei 2019, Kelantan menarik balik saman terhadap Petronas kerana ketika itu terdapat usaha bagi melunaskan bayaran tunai kepada Kelantan.

“Ia berlandaskan Akta Kemajuan Petroleum 1974 yang jelas menyatakan bahawa bayaran tunai hendaklah dijelaskan sebanyak lima peratus dengan pembayaran dua kali setahun berdasarkan nilai purata setiap enam bulan,” katanya lapor BH.

Kerajaan Kelantan turut membuat tuntutan sama semalam di mana Menteri Besarnya, Datuk Ahmad Yaakon berkata negeri itu berhak menerima royalti terbabit berdasarkan Perjanjian Kerajaan Kelantan dan Petronas pada 9 Mei 1975.

Dalam pada itu, Takiyuddin turut membangkitkan rekod persidangan Dewan Rakyat pada 15 November 1974 di aman Tun Abdul Razak ketika menjawab pertanyaan Lim Kit Siang menyatakan bahawa mengikut perjanjian itu, tiap-tiap negeri akan menerima lima peratus daripada nilai petroleum yang dijumpai dan diperoleh dalam kawasan perairan atau di luar perairan negeri terbabit yang dijual Petronas, agensi atau kontraktornya.

Sebelum ini, Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said dilaporkan berkata, Petronas tidak pernah menyalurkan hasil petroleum secara langsung kepada Kelantan dan Terengganu.

Azalina berkata ini kerana kedudukan medan pengeluaran petroleum itu terletak di luar tiga batu nautika dari garis air surut wilayah Kelantan dan Terengganu.

Azalina berkata demikian sebagai menjawab soalan bertulis dikemukakan Tan Sri Muhyiddin Yassin (PN-Pagoh) di Dewan Rakyat.


Dulu tuduh lawatan Muhyiddin gagal, kunjungan Anwar pula?

Ketua Pemuda Perikatan Nasional (PN), Ahmad Fadhli Shaari menempelak pemimpin dan penyokong kerajaan Pakatan Harapan-Barisan Nasional (PH-BN) berhubung lawatan Perdana Menteri, Datuk Seri Anwar Ibrahim ke Arab Saudi, baru-baru ini.

Ahli Parlimen PN Pasir Mas itu dalam satu kenyataan memetik laporan berita portal Suara Keadilan pada 14 Mac 2021 lalu, di mana Ahli Parlimen Sungai Petani ketika itu, Datuk Johari Abdul (kini Speaker Parlimen) mengatakan lawatan Tan Sri Muhyiddin Yassin ke Arab Saudi adalah ‘lawatan yang gagal’.

“Ketika Tan Sri Muhyiddin Yassin mengadakan lawatan rasmi ke Arab Saudi dua tahun lepas, Suara Keadilan menyatakan bahawa ”lawatan itu gagal’. Antaranya ialah kerana gagal berjumpa secara fizikal dengan Raja Salman (Raja Arab Saudi).

“Tambah Pengerusi Pakatan Harapan (PH) Kedah itu lagi, pertemuan dengan Raja Salman di Istana Al Yamamah secara maya dan gagal berjumpa bersemuka sebaliknya telah menimbulkan pendapat yang pelbagai, serta tidak kurang rakyat yang berpandangan sinis lebih baik lawatan itu diganti dengan sidang atas talian dari Malaysia sahaja.”

“Ketika itu, tidak pula dikatakan bahawa isu ini remeh… kan?,” kata Ahmad Fadhli yang juga Ketua Pemuda PAS.

Dalam kenyataan yang dipetik daripada portal berkenaan, Johari dilaporkan menyifatkan lawatan rasmi Muhyiddin ke negara Arab, terutama Arab Saudi sebagai gagal.

“Pemergian itu gagal,” kata beliau ketika menurut Suara Keadilan.

Untuk rekod, pada 9 Mac 2021, Muhyiddin tiba tiba di Lapangan Terbang Antarabangsa Raja Khalid di Riyadh dengan disambut oleh Putera Mahkota Arab Saudi, Putera Mohammed bin Raja Salman.

Amat jarang seorang ketua kerajaan yang melawat di sini disambut sendiri oleh Putera Mahkota Arab Saudi.

Menteri Luar, Datuk Seri Hishammuddin Hussein, yang turut berada di sini, mengesahkan sambutan oleh Putera Mahkota Arab Saudi itu tidak dijadualkan lebih awal.

Lawatan Perdana Menteri kali pertama ke Arab Saudi sejak menjawat jawatan pada Mac tahun lalu adalah atas jemputan Raja Salman.

Sebaliknya, Anwar yang berkunjung ke Arab Saudi mulai 22 hingga 24 Mac lalu yang dikatakan ‘lawatan rasmi negara’ hanya disambut Gabenor Jeddah, Putera Saud Abdullah Jalawi Al Saud.

Anwar juga tidak dapat berjumpa dengan Raja Salman serta Putera Mohammed bin Salman.


PN Perlis selesai bahagi kerusi, PAS 11, Bersatu 7

Perikatan Nasional (PN) Perlis selesai memutuskan pembahagian kerusi bagi menghadapi Pilihan Raya Umum ke-15 (PRU-15) yang menyaksikan PAS bertanding di 11 kerusi dan Bersatu di tujuh kerusi, lapor Utusan Malaysia.

Pembahagian yang dicapai, PAS bakal bertanding di sembilan kerusi Dewan Undangan Negeri (DUN) dan dua Parlimen manakala Bersatu di enam DUN serta satu Parlimen.

Pengerusinya Mohd. Shukri Ramli merangkap Pesuruhjaya PAS Perlis memberitahu calon-calon yang bakal diketengahkan PAS nanti merupakan muka-muka baharu dalam kalangan profesional.

PAS bakal bertanding di Parlimen Arau dan Padang Besar serta sembilan  DUN membabitkan Simpang Empat, Santan, Mata Ayer, Sena, Chuping, Beseri, Bintong selain mengekalkan DUN Guar Sanji dan Sanglang.

Sementara Bersatu bakal bertanding di Parlimen Kangar serta enam DUN iaitu Kuala Perlis, Kayang, Titi Tinggi, Indera Kayangan, Pauh dan Tambun Tulang.

Ketua Badan Pimpinan Bersatu, Abu Bakar Hamzah pula berkata beliau akan menyerahkan senarai calon Bersatu kepada pimpinan pusat untuk diputuskan.

“90 peratus calon yang bakal diketengahkan Bersatu terdiri daripada muka baharu,” katanya yang juga Timbalan PN Perlis.

Sebelum ini, PN memberi bayangan calon menteri besar dari PAS sekiranya gabungan tersebut berjaya menawan Perlis dalam PRU15.


Asas kewangan masih kukuh, Malaysia tak berdepan krisis: Zafrul

Walaupun inflasi meningkat dan kejatuhan ringgit berterusan, ia tidak bermakna negara sedang menuju ke arah krisis ekonomi seperti didakwa segelintir pihak.

Malah, asas kewangan negara masih kukuh dan keadaan tersebut berbeza semasa keadaan dihadapi negara semasa 1997 dan 1998 lalu yang menyaksikan negara terjerumus ke dalam kancah krisis ekonomi, kata Datuk Seri Zafrul Tengku Abdul Aziz.

Menteri Kewangan menjelaskan bagaimanapun tidak menafikan negara berdepan cabaran ekoran faktor luaran yang berada di luar kawalan kerajaan.

“Asas-asas ekonomi dan sistem kewangan Malaysia kini jauh berbeza,” katanya di Dewan Rakyat hari ini.

Ujarnya lagi, langkah pembaharuan ekonomi dan kewangan yang pelbagai dilaksanakan susulan krisis kewangan Asia, seperti struktur ekonomi domestik yang lebih pelbagai, disokong oleh sistem kewangan yang bermodal baik dan kedudukan luaran yang kukuh membantu kemampanan kedudukan ekonomi negara.

“Sebagai contoh, pasaran kewangan negara sekarang sangat terbuka, dengan penyertaan pelabur asing yang tinggi, dan kita mempunyai lebihan akaun semasa, didorong oleh eksport yang pelbagai,” katanya lagi.

Beliau berkata setakat ini bagi 2022, akaun semasa kekal positif dengan jumlah RM3.0 bilion pada suku pertama dan RM4.4 bilion pada suku kedua.

Ekonomi menguncup sebanyak -7.4 peratus semasa krisis kewangan Asia, Keluaran Dalam Negara Kasar (KDNK) menguncup -1.5 peratus semasa krisis kewangan global serta menguncup -5.5 peratus di puncak krisis Covid-19, katanya.

“Jika diimbas kembali mata wang kita telah jatuh hampir 54 peratus pada 1997, dengan kadar terendah sehingga RM4.88 bagi setiap US$1,” katanya.

Tengku Zafrul berkata negara juga mengalami defisit akaun semasa pada 1997 dengan kekurangan melebihi RM16.7 bilion dan lebih 102,000 rakyat telah kehilangan pekerjaan, manakala kadar inflasi melonjak kepada 6.2 peratus pada Jun 1998 bagi sepanjang krisis tersebut.

“Pada hujung 1997, Bank Negara Malaysia telah meningkatkan kadar faedah kepada 11 peratus untuk menangani penurunan ringgit dan mengawal inflasi, dan mengekalkan tahap kadar faedah pada tujuh peratus menjelang hujung 1998,” katanya.

Terdahulu, Ahli Parlimen Bukit Bendera, Wong Hon Wai bertanya sama ada satu krisis kewangan sedang terbentuk berikutan nilai ringgit menjunam berbanding dolar Amerika Syarikat, kadar inflasi yang kian genting serta hutang kerajaan Persekutuan yang meruncing.


DBKL gerak aset ke Taman Sri Muda bantu mangsa banjir: Shahidan

Kementerian Wilayah Persekutuan telah menggerakkan aset air Dewan Bandaraya Kuala Lumpur (DBKL) dan agensi lain di bawah kementerian itu, bagi mempercepatkan urusan mengeluarkan mangsa banjir di Taman Sri Muda.

Menteri Wilayah Persekutuan Datuk Seri Shahidan Kassim berkata sebanyak 10 bot daripada pihak berkuasa tempatan itu serta aset-aset bantuan lain, telah digerakkan ke kawasan terbabit, menurut laporan Bernama.

“Keadaan banjir sudah berkurang di Wilayah (Kuala Lumpur), saya telah kerahkan mereka untuk datang di sini (Taman Sri Muda).

“Setakat ini yang ada di sini sudah dua pasukan penguatkuasa daripada semalam. Pasukan tambahan daripada DBKL dalam proses perjalanan ke sini,” katanya pada pemberita selepas meninjau keadaan banjir di Taman Sri Muda, Seksyen 25 di sini hari ini.

Shahidan berkata pihaknya juga menyiapkan 2,000 pek makanan untuk diagihkan hari ini, manakala sebanyak 3,000 lagi akan diagihkan esok.

“Keperluan lain dibuat oleh Jabatan Kebajikan Masyarakat (JKM), kami akan bagi jika ada permintaan,” katanya.


3,429 kes, 9 kematian dan empat kluster baharu Covid-19 semalam

Kementerian Kesihatan (KKM) memaklumkan sebanyak 3,429 jangkitan baharu Covid-19 dilaporkan di seluruh negara dalam tempoh 24 jam semalam (Selasa, 16 Ogos 2022).

Jumlah itu meningkat hampir 1,000 kes berbanding 2,437 yang dicatat pada Isnin.

Jumlah kes baharu itu menjadikan kumulatif positif Covid-19 sejak Januari 2020 hingga semalam meningkat kepada 4,741,413 kes, dengan 4,664,570 pesakit telah pulih, termasuk 4,882 yang sembuh semalam.

Daripada jumlah jangkitan baharu itu, 2,325 kes Covid-19 melibatkan penerima vaksin dos penggalak; 715 kes (individu lengkap dua dos); 366 kes (individu tidak divaksinasi); dan 23 kes membabitkan individu yang menerima satu dos.

Sehingga semalam kes aktif turun lagi kepada 40,741 kes, berbanding 42,203 kes yang dicatat pada Isnin, dengan seramai 39,062 pesakit masih menjalani kuarantin di rumah (40,525 pada Isnin), dan 32 ditempatkan di Pusat Kuarantin dan Rawatan Covid-19 (31 pada Isnin).

Sementara itu, jumlah pesakit yang dirawat di hospital turun kepada 1,563 orang berbanding 1,566 pada Isnin, manakala 84 pesakit dimasukkan ke unit rawatan rapi, meningkat berbanding 81 yang dicatat pada Isnin, dengan 58 daripadanya memerlukan alat bantuan pernafasan (50 pada Isnin).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM juga memaklumkan seramai sembilan pesakit meninggal dunia akibat komplikasi Covid-19, semalam, termasuk satu kes kematian di luar fasiliti kesihatan atau ‘brought in death’ (BID).

Susulan itu, jumlah kematian akibat Covid-19 sejak wabak itu melanda negara pada Januari 2020 hingga semalam kini meningkat kepada 36,102 kes, termasuk 7,672 kes BID.

Pahang dan Selangor masing-masing mencatat dua kes kematian, manakala masing-masing satu di Melaka, Negeri Sembilan, Perak, Pulau Pinang dan Terengganu.

Pada masa sama, KKM turut melaporkan empat kluster baharu Covid-19, menjadikan keseluruhannya 7,058 kluster dengan 31 daripadanya masih aktif, sementara yang lain telah ditamatkan.

Kluster baharu yang dilaporkan membabitkan dua kumpulan berisiko tinggi, dan masing-masing-masing satu pendidikan serta pusat tahanan.

Kluster baharu terbabit ialah:


3 masih hilang dalam insiden banjir lumpur di Bentong

Tiga termasuk seorang kanak-kanak lelaki hilang dipercayai dibawa arus dalam kejadian banjir lumpur di sebuah chalet di Bentong, kata Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani.

Beliau berkata semua mereka merupakan sebahagian daripada 35 individu yang berada di chalet berkenaan dan terperangkap akibat banjir lumpur pada 11.40 malam tadi, menurut laporan Bernama.

“Kesemua mereka (yang hilang) merupakan warganegara tempatan dengan dua lagi, masing-masing seorang dewasa lelaki dan wanita, namun setakat ini, identiti mereka masih belum dikenal pasti,” katanya dalam kenyataan di sini hari ini.

Menurut Ismail, mangsa yang selamat termasuk lapan kanak-kanak ditemukan dalam keadaan kesejukan setelah berada di luar chalet kerana tidak berani berada dalam chalet yang dibimbangi tidak selamat.

Operasi mencari dan menyelamat (SAR) telah dijalankan sebaik sahaja dimaklumkan kejadian dan pasukan penyelamat telah berjaya menjumpai mangsa yang terselamat pada 4.09 pagi sebelum operasi membawa keluar tamat pada 8.30 pagi tadi.

Bagaimanapun katanya selepas kiraan mangsa dibuat, tiga mangsa tidak ditemui, katanya.

Operasi itu dikendalikan Balai Polis dan Penyelamat (BBP) Genting Highlands yang dibantu BBP Gombak dan Pasukan Khas Taktikal Operasi Penyelamat Malaysia (STORM) Pahang.

Operasi mencari mangsa hilang hari ini yang melibatkan 22 pegawai dan anggota bomba serta tiga anjing pengesan, ditangguhkan pada 6.30 petang tadi ekoran cuaca gelap dan akan bersambung esok.


Perjanjian CSA, pemimpin kanan PKR bercanggah pendirian dengan Tony Pua

Selepas pendedahan Ahli Parlimen (MP) DAP Tony Pua berhubung Perjanjian Kepercayaan dan Perbekalan (CSA) dengan kerajaan pimpinan Perdana Menteri Datuk Seri Ismail Sabri, seorang pemimpin kanan PKR menafikan persetujuan tersebut akan dimeterai.

Setiausaha Agung PKR, Datuk Seri Saifuddin Nasution Ismail berkata tiada rundingan CSA dengan kerajaan Ismail Sabri seperti didakwa Pua, sebaliknya ia hanya persefahaman dan bukan perjanjian.

“Ia bukan perjanjian CSA antara kerajaan dan PH tetapi lebih kepada satu persefahaman demi kebaikan rakyat.

“Perjanjian CSA sebelum ini adalah inisiatif individu, antara beberapa pemimpin pembangkang dan kerajaan terdahulu di bawah Muhyiddin (Tan Sri Muhyiddin Yassin) tanpa persetujuan oleh pucuk pimpinan PH (Pakatan Harapan),” katanya dipetik portal Malaysiakini hari ini.

Kenyataan tersebut dilihat bercanggah dengan dakwaan Pua yang mengatakan blok pembangkang sedang berunding dengan Ismail Sabri untuk memuktamadkan perjanjian CSA.

Jelas Saifuddin Nasution lagi, sebarang keputusan persefahaman itu masih bergantung kepada komitmen Ismail Sabri terhadap agenda melibatkan kepentingan rakyat.

“Sekarang ia sudah jadi formal antara kerajaan dengan pembangkang. Finaliti itu bergantung komitmen kerajaan Ismail Sabri terhadap agenda prorakyat dan proreformasi,” katanya lagi.

Pada Rabu lepas, rombongan blok pembangkang, PH diketuai Datuk Seri Anwar Ibrahim bersama Presiden Amanah, Mohamad Sabu dan Setiausaha Agung DAP, Lim Guan Eng mengadakan pertemuan dengan Ismail Sabri di Putrajaya.

Sejurus pertemuan itu, Anwar berkata pembangkang tidak mahu sulitkan sekiranya usul tersebut dibawa ke Parlimen untuk mengabsahkan kedudukannya sebagai PM ke-9.

“Kita beritahu, kalau suasana begini dan program-program adalah pro-rakyat, kita tidak mahu sulitkan (undi percaya),” katanya.

Selain itu, Ismail Sabri juga mengeluarkan kenyataan bersama tiga pemimpin PH yang tidak pernah berlaku dalam pentadbiran sebelum ini.

Kenyataan itu menegaskan Kerajaan bersama pembangkang mencapai persetujuan bersama untuk memperkasa fungsi Parlimen Malaysia sebagai institusi bertanggungjawab dan konstruktif, menyemak dan mengimbang tadbir urus eksekutif supaya lebih telus dan memenuhi kehendak rakyat.

“Saya bersama pemimpin-pemimpin pembangkang juga bersetuju dan memahami peri pentingnya kebebasan badan kehakiman, reformasi institusi dan tatakelola kerajaan yang baik bagi memastikan keadaan yang lebih kondusif untuk rakyat dan negara dalam konteks Keluarga Malaysia,” katanya dalam satu kenyataan pada Rabu itu.

Ismail Sabri mengangkat sumpah sebagai PM ke-9 di hadapan Yang di-Pertuan Agong pada 21 Ogos lalu selepas mendapat sokongan majoriti daripada 114 MP.

Bagaimanapun dia akan berdepan undi percaya ketika Parlimen bersidang semula pada 6 September ini.


Penduduk Batu Pahat diminta berjaga-jaga hadapi banjir dan air pasang

Penduduk di daerah ini diminta berjaga-jaga dengan sebarang kemungkinan susulan banjir yang masih belum reda dan fenomena air pasang yang dijangka berlaku sehingga Ahad ini.

Berkemungkinan bencana banjir susulan boleh berlaku mengambil kira fenomena air pasang di Batu Pahat.

Pegawai Daerah Batu Pahat yang juga Pengerusi Jawatankuasa Bencana daerah Nasri Mohd Ali berkata situasi tersebut akan menyebabkan berlakunya peningkatan air di kawasan rendah di daerah itu terutamanya melibatkan kawasan Parit Raja dan Sri Medan, lapor Bernama.

“Dengan pertembungan situasi berkenaan dan pertambahan air dari empangan berhampiran daerah ini ia akan memberi kesan kepada kawasan yang rendah.

“Keadaan ini dijangka menyebabkan berlakunya peningkatan bilangan mangsa banjir di daerah ini walaupun keadaan cuaca ketika ini panas…penduduk diingatkan supaya berjaga-jaga dengan situasi
tersebut,” katanya ketika dihubungi Bernama hari ini.

Katanya, setakat 12 tengah hari tadi, seramai 38,135 orang daripada 10,683 keluarga ditempatkan di 111 pusat pemindahan sementara (PPS) di Batu Pahat.

Nasri berkata susulan peningkatan bilangan mangsa banjir di daerah itu, tiga institut pengajian tinggi awam (IPTA) telah digunakan untuk menempatkan mangsa banjir bermula semalam.

Sementara itu, menurut beliau situasi banjir di daerah ini belum dikategorikan sebagai ‘banjir termenung’ kerana aliran air masih mengalir dari Sungai Rengit dan Sungai Segamat serta air empangan berhampiran dibuka pada tahap minimum.

“Kami turut menerima cadangan daripada Jabatan Pengairan dan Saliran (JPS) untuk mengepam (air) di kawasan tertentu, bagaimanapun ia tidak boleh dilakukan sehingga keadaan air stabil.

“Kami jangka empat hari atau seminggu akan datang (akan melakukan proses pam)…kita berdoa agar hujan berhenti supaya gerak kerja dapat dilakukan secepat mungkin,” katanya.


Lebih setahun pandemik orang awam masih tak faham sekatan pergerakan

Walaupun sudah lebih setahun Malaysia berdepan pandemik Covid-19, masyarakat didapati masih gagal untuk memahami keperluan sekatan pergerakan, yang bertujuan mengekang penularan wabak berbahaya itu dari satu tempat ke tempat lain.

Ini terbukti apabila ada segelintir orang awam di Putrajaya cuba membolosi sekatan jalan raya (SJR) dengan merosakkan penghadang jalan, ‘blinker’, membuka laluan alternatif serta memandu secara lawan arus, selepas 10 jalan bersempadan Selangor ditutup sejak pelaksanaan sekatan pergerakan penuh, pada 1 Jun.

Memetik laporan Bernama, Ketua Polis Daerah Putrajaya Asisten Komisioner Mohd Fadzil Ali berkata pihak polis mendapati ada laluan alternatif yang dibuat oleh penduduk untuk mengelak SJR.

“Kita dapati laluan alternatif dibuat penduduk tinggal bersempadan Putrajaya seperti Dengkil untuk masuk pusat pentadbiran. Di Jalan 7G menghala masuk Putrajaya Sentral, kita dapati banyak kenderaan melawan arus untuk keluar ke arah Puchong, kerana jalan keluar telah ditutup.

“Sekatan di beberapa jalan namun orang awam masih mencari ruang untuk memudahkan perjalanan dan melepasi SJR yang ditetapkan. SJR bukan bertujuan menyusahkan orang ramai, tetapi mengurangkan risiko penularan dan melindungi kawasan daripada jangkitan,” katanya.

Beliau berkata demikian selepas melakukan tinjauan di beberapa kawasan yang masih menjadi laluan keluar masuk orang awam ke Putrajaya dari kawasan bersempadan Selangor, antaranya Dengkil, Puchong, Bangi dan Kajang, di sini hari ini.

Selain itu Mohd Fadzil berkata, tinjauan di Taman Cabaran Presint 5 mendapati, ‘laluan tikus’ di sempadan Tanah Perkuburan Presint 20 mendapati, motorsikal dan penunggang perkhidmatan penghantaran makanan mencari laluan terdekat untuk memasuki Putrajaya, serta berlakunya perbuatan vandalisme terhadap penghadang jalan dan ‘blinker’ yang dipecahkan, kerana rasa kurang puas hati dengan penutupan jalan.

Beliau berkata, tindakan orang awam itu boleh disiasat di bawah Seksyen 269/270 Kanun Keseksaan, kerana perbuatan cuai atau jahat yang mungkin menyebabkan jangkitan apa-apa penyakit yang berbahaya kepada nyawa.

Mohd Fadzil berkata, Ibu Pejabat Polis Daerah (IPD) Putrajaya telah mengeluarkan sebanyak 16 kompaun sejak sekatan pergerakan penuh dilaksanakan pada 1 Jun, di mana pada Jumaat sebanyak tujuh kompaun kerana merentas negeri dan daerah tanpa surat sah dan kebenaran, dan semalam enam saman trafik terhadap individu memandu melawan arus.

Beliau berkata, SJR di empat lokasi mendapati kesesakan berikutan 10 jalan susur keluar Putrajaya ditutup, dan ini menunjukkan tindakan itu wajar dalam membolehkan pemeriksaan lebih rapi di SJR, serta memastikan pergerakan keluar masuk orang awam lebih terkawal dengan surat kebenaran rasmi dan urusan kecemasan.

Empat lokasi SJR statik di Putrajaya terletak di Lebuh Sentosa menghala keluar ke Lebuhraya Maju Expressway (MEX), Persiaran Selatan menghala keluar ke Dengkil (Presint 5), Pintu 2A Persiaran Utara menghala keluar ke Hospital Serdang (Presint 12) dan Pintu 3 Persiaran Utara menghala keluar ke Puchong (Presint 9).

Mohd Fadzil meminta penduduk Putrajaya dan orang awam supaya bersabar sehingga 14 Jun ini, serta memahami keperluan penutupan jalan dan SJR, dalam usaha membendung risiko penularan Covid-19 sekali gus memutuskan rantaian jangkitan.

Beliau turut melahirkan rasa kesal, atas tindakan kakitangan jabatan dan agensi kerajaan yang menggunakan laluan khas untuk petugas barisan hadapan di SJR, untuk mengelakkan sekatan dan mempercepatkan perjalanan.

Katanya polis tidak menghalang orang awam memasuki Putrajaya, namun perlu menunjukkan surat kebenaran rentas yang sah, serta menasihati kakitangan jabatan dan agensi kerajaan yang bukan tergolong sebagai petugas barisan hadapan, untuk merancang perjalanan dengan baik dan mengikuti setiap peraturan yang telah ditetapkan.


Harga bahan makanan meningkat pada Februari, 203 barang harga naik: Perangkaan

Jabatan Perangkaan Malaysia mengeluarkan laporan Indeks Harga Pengguna (IHP) Malaysia bagi bulan Februari 2023 kekal pada 129.8 atau 3.7 peratus.

Kumpulan makanan dan minuman bukan alkhohol yang menyumbang 29.5 peratus daripada keseluruhan Indeks Harga Pengguna (IHP) merekodkan peningkatan 7.0 peratus (Januari 2023: 6.7 peratus).

Ketua Perangkawan Datuk Seri Dr Mohd Uzir Mahidin berkata daripada 230 item makanan, sebanyak 203 item atau 88.3 peratus telah merekodkan kenaikan harga.

Beliau berkata komponen makanan di rumah yang menyumbang hampir 58 peratus daripada keseluruhan kumpulan makanan dan minuman bukan alkohol mencatatkan peningkatan lebih tinggi kepada 5.8 peratus berbanding 5.1 peratus pada Januari 2023.

Namun begitu, komponen makanan di luar rumah telah mencatatkan kenaikan yang lebih rendah 8.9 peratus berbanding Januari 2023 (9.3 peratus), tambahnya.

“Antara makanan di luar rumah yang mencatatkan peningkatan lebih perlahan adalah sate iaitu 9.9 peratus, nasi campur, 9.1 peratus; nasi ayam, 7.8 peratus dan masakan berasaskan daging, 7.3 peratus,” ujarnya.

Dalam pada itu, kenaikan inflasi di Malaysia pada Februari 2023 juga kekal didorong oleh restoran dan hotel (7.4 peratus) dan makanan dan minuman bukan alkohol (7.0 peratus).

Namun begitu, peningkatan lebih perlahan bagi kumpulan pengangkutan iaitu 3.7 peratus berbanding Januari 2023 (4.0 peratus) sedikit sebanyak telah mengimbangi inflasi daripada terus meningkat.

“Selain itu, kenaikan inflasi di Malaysia turut didorong oleh kenaikan hiasan, perkakasan dan penyelenggaraan isi rumah (3.4 peratus); pelbagai barangan dan perkhidmatan (2.5 peratus) dan kesihatan (1.8 peratus),” katanya lagi.

Perumahan, air, elektrik, gas dan bahan api lain serta perkhidmatan rekreasi dan kebudayaan masing-masing merekodkan peningkatan 1.7 peratus, manakala pendidikan mengembang 1.6 peratus, kedua-dua minuman alkohol dan tembakau serta pakaian dan kasut, masing-masing meningkat sebanyak 0.8 peratus dan 0.4 peratus berbanding Februari 2022.

Beliau seterusnya berkata untuk mengurangkan kos sara hidup rakyat dan meredakan inflasi makanan di luar rumah, kerajaan telah memperkenalkan inisiatif Menu Rahmah pada 31 Jan 2023.

“Bagaimanapun, hujan lebat berterusan sejak akhir Disember 2022 hingga Februari 2023 di beberapa negeri telah mendorong kepada kenaikan harga makanan, terutamanya sayur-sayuran.

“Kesan daripada perubahan monsun ini, inflasi bagi subkumpulan sayur-sayuran telah mencatatkan peningkatan ketara kepada 5.8 peratus berbanding 1.0 peratus pada Januari 2023,” katanya.

Sementara itu, Mohd Uzir berkata inflasi teras yang mengukur perubahan dalam harga barang dan perkhidmatan, tanpa mengambil kira harga makanan segar yang tidak menentu serta harga barangan kawalan oleh kerajaan mencatatkan peningkatan lebih perlahan 3.9 peratus tahun ke tahun pada Februari 2023.

Peningkatan tertinggi dicatatkan oleh kumpulan makanan dan minuman bukan alkohol iaitu 7.6 peratus, jelas beliau.

Selain itu, kumpulan restoran dan hotel turut mencatatkan kenaikan 7.4 peratus, diikuti oleh pengangkutan (6.2 peratus); hiasan, perkakasan dan penyelenggaraan isi rumah (3.4 peratus) dan perumahan, air, elektrik, gas dan bahan api lain (1.9 peratus).